
Şacnria  noastră. 

« Revista  Teologică »  întră  în  al  şaisprezecelea  an 
al  existenţei  sale.  E  o  constatare ,  care  par  şt  simplu  fă¬ 
cută  numai ,  e  în  stare  să  spună  mult  celuice  înţelege 
greutăţile  imense  cari  întâmpină  apariţia  unei  publicaţii 
periodice  de  specialitate  şi  cari  o  urmăresc  cu  stăruinţa 
unui  duh  necurat.  Această  soartă  implacabilă  îşi  are  şi 
partea  sa  bună.  Ea  nu  lasă  în  viaţă  decât  publicaţiile 
cari  sunt  în  stare  să  sporească  viaţa,  să  lupte  eroic  sub 
flamura  unui  ideal,  la  care  nu  renunţă  nici  în  mijlo¬ 
cul  celor  mai  straşnice  încercări  ce  i  le  îmbie  soarta. 

Întemeiată  acum  cincisprezece  ani  de  învăţatul  şi 
entuziastul  profesor  de  teologie  de- atunci  şi  actualul  no¬ 
stru  părinte  mitropolit  Nicolae  care  a  condus-o  până  în 
1916 ,  « Revista  Teologică »  a  fost  un  organ  devotat  de  în¬ 
drumare  sănătoasă  a  clerului  nostru  şi  o  tribună  de 
apărare  a  intereselor  sfintei  noastre  Biserici. 

Intrerupăndu-şi  apariţia  până  după  răsboiu,  în  1921 
reia  lupta,  credincioasă  vechiului  său  program  inspirat 
de  înţeleptul  ei  întemeietor. 

Ceice  s'au  ostenit  şi  se  ostenesc  cu  redactarea  « Re¬ 
vistei  Teologice »  şi-au  dat  silinţa  să-şi  ţină  cetitorii  la 

curent  cu  marile  probleme  ale  vieţii  bisericeşti  şi  culturale 
pe  cari  le-au  interpretat  totdeauna  în  spiritul  genuin  al 
Evangheliei  lui  Hristos,  care  singură  poate  zidi  o  ade¬ 
vărată  cultură  umană.  Prin  silinţele  lor  ei  au  căutat 
să  înlesnească  tot  mai  temeinica  pregătire  a  clerului 
nostru,  să  i  inspire  şi  să  i  potenţeze  entuziasmul  mi¬ 
sionar  menit  să  îndrepteze  paşii  vieţii  sufleteşti  a  nea¬ 
mului  pe  calea  luminată  de  lumina  mântuitoare  a  Evan¬ 
gheliei  lui  Hristos.  Aceste  silinţe  au  izvorît  din  convin¬ 
gerea,  că  numai  o  Biserică  activă  îşi  poate  revendica 
titlul  dominanţei  pe  care  Constituţia  ţării  îl  asigură  pe 
temeiul  numărului  credincioşilor.  Iar  activismul  Bisericii 
este  în  directă  funcţie  de  pregătirea  ştiinţifică  şi  entu¬ 
ziasmul  misionar  al  clerului,  care  trebue  să  devină  tot 
mai  mult  o  adevărată  « armată  a  mântuirii ». 

De  bună  seamă  ostenitorii  la  această  revistă  ti  au 
făcut  tot  ceeace  ar  fi  dorit  să  poată  tace.  Ei  au  totuşi 
mulţumirea  sufletească  de  a-şi  fi  pus  întreg  sufletul  şi 
toată  râvna  în  slujba  lui  Hristos  şi  de  a  vedea  că 
această  râvnă  a  fost  crestată  adeseori  prin  presă,  cu 
cuvinte  de-a  dreptul  măgulitoare.  Ele  au  avut  darul  în¬ 
curajării.  Şi  în  acest  fapt  le  şi  vedem  importanţa  lor. 

Dar  cea  mai  îmbucurătoare  constatare  pe  care  o 
facem  în  pragul  celui  de  al  şaisprezecelea  an  al  exi¬ 
stenţei  « Revistei  Teologice »  este ,  că  ea  pătrunde  tot  mai 
mult  şi  la  fraţii  noştri  întru  Hristos  de  dincolo  de  Car- 
paţi,  iar  tinerii  cari  se  pregătesc  pentru  apostolatul  preo¬ 
ţesc  o  cer  ca  o  lăudabilă  sete  duhovnicească. 

Mulţumind  tuturor  celor  ce  ne- au  ajutat  şi  încurajat 
strădaniile  noastre  de  până  acuma  pornim  La  dramul 
unui  nou  an,  cu  bucuria  şi  entuziasmul  inspirat  de  con¬ 
statările  de  mai  sus  şi  de  idealul  căruia- i  vom  sluji  cu 
credinţă  şi  de-aci  înainte,  după  puterile  ce  ni  le  va  da 
Mântuitorul  nostru  Isus  Hristos.  n.  Colan. 

Istoricul  sinodului  ecumenic  dela  Niceea. 

(Urmare  şi  fine). 

Acest  canon  al  sinodului  ecumenic  confirmă  hotărârile 
precedente  asupra  penitenţelor  impuse  celor  căzuţi.  Tot  aşa 
stă  lucrul  cu  cel  următor,  în  care  sinodul  continuă  a  avea  de 
scop  pedepsirea  aderenţilor  lui  Licinie. 

12°.  Iar  cei  ce  vor  fi  chemaţi  de  har  şi  pornirea  cea  întâi 
arătând  şi  brâele  lepădând;  iar  după  acestea  la  a  loru  şi  borâ- 
tură  se  vor  întoarce  ca  câinii,  incât  şi  arginţi  a  da  şi  cu  bene¬ 
ficiu  spre  a  isprăvi,  ca  iarăşi  să  se  ostăşească  aceştia  zece  ani 
să  cadă,  după  vremea  de  trei  ani  a  ascultării.  Peste  toate  acestea 
se  cuvine  a  cerceta  bunăvoinţa  lor  şi  felul  căinţei,  căci  câţi  cu 
frică  şi  cu  iacrămi  şi  cu  răbdare  şi  cu  faceri  de  bine  îşi  vor 
arăta  întoarcerea  cu  lucrul  şi  nu  cu  chipul,  acestea  împlinind 
vremea  hotărâtă  a  ascultărei,  după  cuviinţă  se  vor  împărtăşi  de 
rugăciuni,  împreună  cu  a  fi  slobod  episcopului  a  socoti  şi  ceva 
mai  iubitor  de  oameni  pentru  dânşii.  Iar  câţi  cu  nebăgare  de 
seamă  au  adus  şi  au  socotit  că  le  ajunge  lor  spre  întoarcere 
chipul  intrărei  în  Biserică,  numai  de  cât  plinească  vremea. 

îndulcirile  în  împlinirea  penitenţelor  se  numeau  indulgenţe . 

Acest  canon  dovedeşte  că  credincioşi,  angajaţi  în  serviciul 
militar,  la  început  renunţaseră  la  ei  subt  Licinie,  care,  începând 
de  când  era  în  luptă  cu  Constantin,  se  da  pe  sine  de  apărător 
al  păgânismului  şi  pretindea  dela  militari  o  adesiune  publică 
cătră  idolatrie.  Mai  mulţi,  cari  îşi  făcuseră  cariera  din  starea 
militară,  sfârşiră  prin  a  slăbi  (cu  credinţa)  şi  a  întră  din  nou  în 
rangurile  armatei  Iui  Licinie.  Acesta  era  un  act  de  apostasie  pe 
care  sinodul  trebuia  să-l  pedepsească  cu  rigoare,  Dar,  principiul 
salvat,  el  voia  ca  să  se  întrebuinţeze  o  mare  toleranţă  faţă  cu 
aceia,  cari  slăbiseră,  dacă  se  arătau  sinceri  căitori. 

13°.  Iar  pentru  cei  ce  călătoresc  (din  viaţă)  vechea  şi 
canoniceasca  lege  se  va  păzi  şi  acum,  încât  de  se  călătoreşte 
vreunul,  de  merindele  de  cele  mai  de  pe  urmă  şi  prea  de 
nevoie,  să  nu  se  lipsească;  iar  dacă  cel  desnădăjduit  şi  poate 
s’au  împărtăşit,  va  rămâne  iarăşi  între  cei  vii,  fie  împreună  cu 
cei  ce  împărtăşesc  de  singură  rugăciunea.  Iar  de  obşte  şi  peatru 
ori  carele  va  călători  (din  viaţă)  cerându-se  a  se  împărtăşi  de 
evharistie,  episcopul  cu  cercetare  împărtăşească-1  din  prosfora 
(proaducere). 


Sinodul  voia  ca  în  faţa  morţii  ori-ce  obstacol  din  calea 
împăcării  să  fie  înlăturat.  Biserica  n’a  făcut  nici  odată  legi  decât 
pentru  vremea  vieţei  presente  şi  n’a  voit  să  usurpe  drepturile 
lui  Dumnezeu  cu  privire  la  viaţa  viitoare.  Ea  da  prin  urmare 
iertare  de  pedepsele  duhovniceşti  şi  împărtăşania  ori  cărui 
excomunicat,  care,  în  preajma  morţii,  le  cerea. 

14°.  Pentru  cei  ce  se  catihisesc  şi  au  căzut,  au  socotit 
sfântul  şi  marele  sinod  ca  trei  ani  să  fie  ascultători  numai; 
după  aceasta  să  se  roage  cu  cei  ce  se  catehisesc. 

Existau  mai  multe  clase  de  catecumeni:  aceia  cari  asistau 
numai  la  instrucţiunile  asupra  religiunii;  ei  se  numiau  ascul¬ 
tători;  alţii  puteau  asista  la  liturgia  zisă  a  catecumenilor  şi  care 
se  prelungia  până  la  imnul  cheruvimilor  care  începe  liturgia 
credincioşilor  în  rânduiala  orientală,  sau  aducerea  darurilor  în 
rânduiala  latină.  Înainte  de  a  fi  admişi  la  botez,  catecumenii 
cei  mai  instruiţi  şi  judecaţi  vrednici  primeau  instrucţiuni  speciale, 
ceeace  a  dat  loc  unor  autori  să  distingă  o  a  treia  clasă  de 
catecumeni.  Precauţiuniie  pe  care  le  lua  Biserica  înainte  de  a 
admite  catecumenii  în  sânul  ei,  au  fost  unul  din  in  jloacele  de 
căpetenie  pentru  menţinerea  adevăratului  spirit  creştinesc  între 
credincioşi. 

15°.  Pentru  multa  turburare  şi  gâlcevile  ce  s’au  făcut,  s’au 
socotit  desăvârşit  a  se  ridica  din  mijloc  obiceiul  cel  ce  afară 
de  apostolescul  canon  s’au  aflat  în  oare  care  părţi;  în  cât  din 
cetate  în  cetate  a  nu  se  muta  nici  un  episcop,  nici  presbiter, 
nici  diacon.  Iară  dacă  cineva  după  hotărârea  sfântului  şi  marelui 
Sinod,  s’ar  apuca  a  face  ceva  de  acest  fel,  sau  s’ar  da  pe  sine- şi 
vre  unei  lucrări  de  acest  fel,  negreşit  se  va  strica  lucrarea  şi  se 
va  aşeza  fa  biserica  la  care  episcopul,  sau  presviterul  sau  dia¬ 
conul  s’au  hirotonit. 

Este  de  regretat  că  aceasta  regulă  apostolică  a  fost  ade¬ 
seori  violată  în  toate  Bisericile.  Fără  îndoială  nu  era  vorba  aci 
decât  despre  o  lege  disciplinară  care  poate  fi  totdeauna  modi¬ 
ficată  prin  autoritatea  Bisericii,  şi  noi  nu  esităm  a  recunoaşte 
că  episcopi  mari  au  fost  transferaţi,  spre  binele  Bisericii,  pe 
scaune  mai  însemnate  decât  cele  pentru  care  fuseseră  la  început 
hirotoniţi.  Dar,  în  ea  însăşi,  legea  apostolică,  înoită  la  Niceea, 
era  foarte  bună  şi  merita  să  fie  observată  întriun  mod  mai 
riguros. 

16°.  Câţi  aruncându-se  în  primejdie  nici  frica  lui  Dumnezeu 

înaintea  ochilor  având  nici  bisericescul  canon  ştiind,  se  vor 
duce  dela  Biserică  presviteri  sau  diaconi,  sau  oricari  se  cuprind 
în  canon;  aceştia  nicidecum  trebuie  a  fi  primiţi  ia  altă  Biserică, 
ci  toată  sila  trebuie  a  li  se  face,  ca  să  se  întoarcă  la  a  Ioruşi 
parohie.  Sau  stăruind  se  cuvine  a  fi  achinoniţi  (neimpărtăşiţi); 
iar  de  ar  îndrăsni  vre-unul  a  răpi  locul  ce  se  cuvine  altuia  şi 
va  hirotonisi  în  Biserica  sa,  neînvoindu-se  episcopul  lui  dela 
carele  au  fugit  cel  ce  se  cercetează  în  canon,  fără  tărie  fie 
hirotonia. 

Sinodul  din  Niceea  pare  a  fi  fost  preocupat  de  ideia  de 
a  apăra  integritatea  fie  cărei  Biserici,  şi  de  a  face  din  fie-care 
comunitate  creştină  un  centru  puternic  organizat.  Aceasta 
cugetare  era  foarte  bună;  căci  tăria  Bisericii,  în  genere,  rezultă 
mai  ales  din  puternica  organizare  a  Bisericilor  particulare.  Cle¬ 
ricii  şi  credincioşii,  uniţi  în  jurul  episcopului  lor,  formează  un 
element  puternic  pentru  conservarea  credinţei  şi  a  disciplinei; 
din  împreunarea  tuturor  acestor  elemente  resultă  o  Biserică 
puternică  care  se  manifestă  în  universala  ei  unitate,  de  îndată 
ce  una  din  dogmele  sale  este  în  primejdie. 

Sinodul  voia  totodată  să  excludă  ori-ce  ambiţie  a  clerului 
In  canonul  următor,  el  li  interzice  ori  ce  profit  usurar. 

17°.  Fiindcă  mulţi  din  cei  cuprinşi  în  canon  pe  lăcomie 
de  averi  şi  urâtul  câştig  vânând,  au  uitat  dumnezeiasca  scri¬ 
soare  ce  zice:  «Argintul  tău  nu  I  au  dat  în  camătă> ;  şi  împru¬ 
mutând,  sute  cer  înapoi.  Au  Îndreptat  sfântul  şi  marele  sinod, 
că  de  se  vor  afla  cineva  după  hotărârea  aceasta  luând  dobânzi 
din  întrebuinţare,  sau  într’alt  chip  întrebuinţând  lucrul,  sau  în 
jumătate  de  dobândă  cerând,  sau  măcar  altceva  isvodind  pentru 
urâtul  câştig,  se  va  caterisi  din  cliros  şi  străin  de  canon  va  fi. 

Se  întâmpla  foarte  adeseori  că  se  alegeau  de  episcopi, 
preoţi  sau  clerici,  într’o  Biserică,  oameni  angajaţi  în  afaceri,  şi 
cari  continuau,  fie  negoţul  lor,  fie  meseria  lor,  împlinind  în 
acelaş  timp  funcţiunile  sacre.  In  felul  acesta  chiar  Ia  sinodul 
din  Niceea  s’a  văzut  un  sf.  episcop  din  Cipru,  cu  numele 
Spiridion,  care  era  cultivator  şi  creştea  animalele.  El  continua, 
după  ridicarea  sa  la  episcopat,  lucrările,  cărora  se  dedicase  mai 
înainte.  Aceia,  cari  făceau  comerţ  puteau  uşor  să  se  lase  duşi 
către  speculanţii  mai  mult  lucrative  decât  cinstite.  Sinodul  nu 
le  îngăduia  câtuşi  de  puţin,  şi  poruncea  să  se  alunge  din  cler 
aceia  cari  se  arătau  avari  şi  nedrepţi  în  negoţul  lor. 

18.  Au  venit  la  sfântul  şi  marele  sinod  (ştiinţă)  că  în  oare¬ 
care  locuri  şi  cetăţi  presviterilor  evharistia  diaconii  o  dau;  care 
nici  canonul,  nici  obiceiul  au  predanisit,  căci  cei  ce  stăpânire 
nu  au  a  prosfora  (a  produce)  celor  ce  prosforeazâ  să  le  de-a 
trupul  lui  Hristos,  Şi  aceia  s’au  făcut  cunoscut,  că  acum  unii 
din  diaconi  şi  mai  ’nainte  de  episcopi,  se  ating  de  evharistie. 
Deci  acestea  toate  ridice-se  şi  rămâe  diaconii  întru  măsurile  lor 
ştiind  ei,  că  ai  episcopului  sunt  slujitori,  iar  decât  presviterii 
mai  mici ;  şi  să  ia  după  rânduială  evharistie  după  presviteri, 
ori  episcopul  dându-le,  ori  presviterul.  Dar  nici  a  şedea  intre 
presviteri  să  fie  iertat  diaconilor,  că  afară  de  canon  şi  afară  de 
rânduială  este  ceea-ce  făcea;  iar  dacă  vre-unul  nu  ar  voi  a  se 
supune  şi  după  hotărârile  acestea,  înceteze  de  diaconie, 

Liturgia  in  care  se  consacra  evharistia  era  celebrată  ia 
zile  fixe,  odată  numai,  de  cătră  un  preot  sau  de  cătră  episco¬ 
pul.  Episcopul  şi  ceilalţi  preoţi  luau  parte  la  ea  şi  se  împărtă¬ 
şeau.  Vedem  din  canonul  dela  Niceea,  că  diaconi,  cari  serviau 
la  altar,  se  împărtăşeau  mai  întâiu,  chiar  înaintea  episcopului, 
când  el  nu  celebra;  apoi  ducea  evhanistia  preoţilor  asistenţi, 
Aceasta  era  un  abuz.  După  hotărârea  sinodului,  trebuiau  a  se 
împărtăşi,  episcopul  mai  Întâiu,  pe  urmă  preoţii;  şi  diaconul  nu 
trebuia  să  se  cuminece  decât  cel  din  urmă. 

Se  întâlnesc,  în  monumentele  Bisericii  primitive,  un  mare 
număr  de  fapte  care  care  dovedesc  mândria  unor  diaconi,  mai 
ales  în  oraşe.  Prin  funcţiunile  sate  la  Biserică,  diaconul  era  Îh 
legături  continue  cu  episcopul,  când  el  celebra;  mai  mult,  el 
avea  de  îndeplinit  în  afară  slujbe,  cari  îi  dau  o  mare  influinţă 
asupra  credincioşilor.  Diaconii,  în  oraşe,  se  considerau  ca  per¬ 
sonagii  foarte  importante,  şi  se  priveau  ca  fiind  superiori  preo¬ 
ţilor  de  prin  sate.  Până  şi  preoţii  de  oraş,  a  căror  dregătorie 
era  cu  totul  spirituală,  aveau  mai  puţină  influinţă  decât  diaconii. 
Astfel  se  explică  orgoliul  unor  diaconi  şi  abuzurile  pe  care  a 
voit  să  le  delăture  sinodul  din  Niceea. 

19.  Pentru  cei  ce  s’au  făcut  următorii  lui  Pavel  (Samosa- 
teului),  apoi  au  năzuit  la  catoliceasca  Biserică,  s’au  pus  hotărâre 
a  doua  oară  a  se  boteza  ei  negreşit;  iar  dacă  unii  în  timpul 
trecut  s’ar  fi  rânduit  în  cliros,  de  s’ar  arăta  neprihăniţi  şi  ne¬ 
mânjiţi  după  ce  de  al  doilea  se  vor  boteza  hirotonisească-$e 
de  episcopul  catoliceştei  biserici.  Iar  dacă  cercetarea  îi  ar  afla 
pre  ei  neharnici,  se  cuvine  a  se  caterisi  şi  ei.  Aşişderea  încă 

şi  pentru  diaconiţe  şi  de  obşte  pentru  toţi  cei  număraţi  în  canon, 
aceastăşi  închipuire  se  va  păz*.  Am  pomenit  încă  pentru  diaco- 
niţe  care  se  numără  în  schimă;  fiind  că  nici  vre-o  hirotesie 
oare  care  au,  negreşit  între  mireni  să  se  numere  ele. 

Paul-  de  Samosata,  necrezând  in  divinitatea  iui  Isus  Hri- 
stos  şi  rătăcind  asupra  fiinţei  dumnezeeşti,  nu  administra  bo¬ 
tezul  in  numele  Tatălui,  al  Fiului  şi  al  Duhului  Sfânt;  de  aceea 
botezul  lui  era  privit  ca  nevalid  de  cătră  sinod.  Dar,  cum  nu 
se  menţionează  decât  partizanii  lui  Paul  de  Samosata,  putem 
conclude  că  botezul  celorlalţi  eretici,  cari  nu  greşeau  asupra 
Sf.  Treimi  şi  cari  botezau  după  formula  instituită  de  cătră  Isus 
Hristos,  trebuia  privit,  după  părerea  sinodului,  ca  valid. 

20.  Fiindcă  sunt  unii  cari  Dumineca  pleacă  genunchile  şi 
în  zilele  cincizecimei;  pentru  ase  păzi  toate  întru  toată  parohia 
s’au  socotit  de  Sf.  Sinod,  stând  rugăciunile  a  se  da  lui  Dumnezeu. 

Obiceiul  urmat  în  genere  în  Biserica  primitivă  era  de  a 
se  ruga  stând  in  picioare.  O  categorie  de  penitenţi  numai  se 
rugau  fiind  ingenunchiaţi.  Totuşi,  s’a  stabilit  obiceiul  de  a  face 
îngenunghieri,  când  se  recitează  anumite  rugăciuni.  Sinodul  le 
opreşte  Dumineca  şi  în  toate  zilele  începând  dela  Paşti  până 
la  Rusalii,  în  semn  de  bucurie  pentru  învierea  Domnului. 

Sinodul  îşi  terminase  lucrările  sale,*  când  sosi  aniversarea 
a  douăzecea  a  domniei  lui  Constantin.  împăratul  invită  la  un 
ospăţ  pe  toţi  episcopii  cari,  fără  nici  o  escepţie,  dădură  ascul¬ 
tare  invitării  sale.  Pentru  a  le  da  onoarea,  soldaţii  gardei  erau 
aşezaţi  în  cerc  în  vestibulul  palatului,  cu  sabia  scoasă  în  mână. 
Oamenii  lui  Dumnezeu  trecură  fără  frică  prin  mijlocul  acestor 
soldaţi  atât  de  temuţi  cu  puţin  înainte,  şi  pătrunseră  până  in 
interiorul  palalului.  Unii  luară  loc  ta  masa  chiar  a  împăratului ; 
alţii  ocupaseră  mese  aşezate  de  cele  două  laturi  ale  salei.  Aceasta 
adunare  părea,  zice  Eusebie,  o  imagină  a  împărăţiei  lui  Isus 
Hristos,  şi  mai  curând  un  vis  decât  o  realitate. 

După  ce  s’a  isprăvit  ospăţul.  Constantin  făcu  tuturor  epi- 
scopilor  daruri  mai  mult  s’au  mai  puţin  măreţe,  conform  cu 
demnitatea  lor. 

Sosind  timpul,  când  episcopii  trebuiau  să  se  separe,  Con¬ 
stantin  chema  pe  sf.  Părinţi  ultima  oară.  pentru  a*şi  lua  rămas 
*  bun  dela  ei  In  cuvântarea,  pe  care  le-o  adresa,  el  li  îndemna 
mai  ales  a  păstra  între  ei  o  pace  desăvârşită:  a  evita  disputele 
ce  pricinuesc  certuri ;  a  nu  avea  gelozie  contra  celor  ce  sunt 

mai  pre  sus  de  ceilalţi  prin  înţelepciunea  şi  prin  mărimea  elo- 
cinţei  lor.  Fiecare,  adauge  el,  trebue  să  considere  ca  binele  co¬ 
mun  tuturora  bunele  calităţi  ale  tie-căruia;  acei  cari  întrec  pe 
ceilalţi  să  nu-i  dispreţuiască,  căci  numai  lui  Dumnezeu  se  cuvine 
de  a  judeca  de  meritul  şi  de  virtutea  fie-cărui.  Se  cuvine  mai 
ales  celor  ce  sunt  mai  superiori  să  trateze  cu  bunătate  şi  cu 
blândeţe  pe  inferiorii  lor;  e  aşa  de  greu  să  găseşti  ceva  perfect; 
deci  ei  sunt  datori  aşi  erta  unul  altuia  greşalele,  slăbiciuuile,  şi 
a  lua  toată  iugrijirea  pentru  a  conserva  pacea  între  ei.  Ca  nu 
cumva  aprinderea  contestaţiunilor  lor  să  fie  un  obiect  de  deri- 
risiune  pentru  acei  ce  nu  caută  decât  ocaziunea  de  a  discre¬ 
dita  legea  lui  Dumnezeu.  Grija  noastră  cea  de  căpetenie  trebue 
să  constea  in  a  câştiga  pe  adversarii  noştri  insuflându-le  stimă 
şi  admiraţiune  pentru  practicele  observate  între  noi.  Nu  e  tot¬ 
deauna  bine  de  a  ţinea  cuvântări  lungi  spre  a  explica  ceeace 
este  întunecat.  Unii,  intr’adevăr,  au  trebuinţă  de  multe  alimente 
pentru  subsistenţa  lor;  alţii  au  lipsă  de  puţine;  se  întâmplă  ade¬ 
seori  că  cu  daruri  mici,  inspiri  dorinţa  de  a  se  lega  de  voi  eu 
o  prietenie  mai  intimă,  câtă  vreme  alţii  sunt  mulţumiţi  de  a  fi 
primiţi  şi  trataţi  cu  politeţe.  In  fine  sunt  foarte  puţini  cari  ascultă 
bucuros  cuvântările  lungi  şi  cari  caută  cu  sinceritate  adevărul. 
Trebue,  prin  urmare,  a  subordina  actele  sale  gustului  acelora, 
pe  care  vrem  să-i  aducem  la  învăţătura  cea  adevărată. 

Încheind,  împăratul  îi  ruga  a  se  ruga  lui  Dumnezeu  pen¬ 
tru  dânsul;  apoi  le  acordă  permisiunea  de  a  se  întoarce  la  Bi¬ 
sericile  lor.  Toţi  Părinţii  fură  cuprinşi  de  bucurie,  şi  părăsiră 
Niceea,  convinşi  că  unirea  va  domni  de  aici  înainte  în  Biserică. 

Noi  am  citat  mai  sus  scrisorile  pe  care  le  scrise  Constantin 
episcopilor  şi  Bisericilor  pentru  a  le  notifica  mai  multe  din 
hotărârile  sinodului.  Aceste  hotărâri  fură  comunicate  Bisericilor 
de  cătră  episcopii  mai  însemnaţi  cari  făcuseră  parte  din  sinod. 

Nu  ne  putem  îndoi  că  ele  n’ar  fi  fost  duse  în  Apus  de 
cătră  Osie,  de  cei  doi  preoţi  pe  cari  episcopul  Romei  îi  trimi¬ 
sese  la  Niceea  spre  a-!  reprezenta,  şi  de  ceilalţi  episcopi  occi¬ 
dentali. 

Se  ştie,  din  mărturisirea  lui  Eusebie  citată  în  cele  prece¬ 
dente’  că  Osie  era  însoţit  de  alţi  episcopi  spanioli;  dar  nu 
cunoaştem  nici  numele  lor,  nici  scaunele  lor.  Istoricii  n’au  men¬ 
ţionat  decât  un  foarte  mic  număr  de  membrii;  noi  i  am  numit 
bazându-ne  pe  ei.  Din  actele  mai  multor  sinoade  posterioare 

întrunite  în  cauza  arianismului,  şi  după  unele  indicaţiuni  scoase 
din  scrierile  sf.  Atanasie,  am  putea  adauga  câteva  nume  Ia  cele 
pe  care  le- am  citat;  dar  n’am  ajunge  totdeauna  decât  la  o  cifră 
foarte  restrânsă  Episcopii  semnează  actele  sinodului,  dar  sub¬ 
scrierile  lor  n’au  ajuns  până  Ia  noi  ca  şi  însăşi  actele. 

Dacă  credem  Iui  Gelazie  de  Cizic,  actele  sinodului  dela 
Niceea  au  fost  comunicate  la  Roma,  Italiei,  Spaniei  şi  celorlalte 
naţiuni  apusene  de  Osie,  episcopul  Corduvei,  şi  cei  doi  preoţi 
romani,  Viton  şi  Vincenţiu. 

Alexandru  din  Alexandria  la  adresa  Egiptului,  Libiei,  Pen- 
tapolei  şi  celorlalte  Biserici  ale  aceleiaşi  regiuni  până  la  Indii. 

Macarie  din  Ierusalim  şi  Eusebie  de  Ceasarea  le  trimiseră 
Bisericilor  din  Palestina,  din  Arabia  şi  din  Fenicia. 

Eustatie  din  Antiohia  le  adresa  Biserililor  din  Celesyria, 
din  Mesopotamia  şi  din  Cilicia. 

loan  din  Persia  le  comunică  Bisericilor  din  Persia  şi  din 
marile  Indii;  Leontius  din  Caesarea,  Bisericilor  din  Cappadocia, 
Galatia,  Pont,  Paflagonia  şi  din  Armenii;  Teonas  din  Czric, 
Bisericilor  din  Asia,  Hellespont,  Lidia,  Caria,  prin  mijlocirea 
episcopilor  sufragani  Eutychius  din  Smirna  şi  Marinus  dinTroada; 
Alexandru  din  Tesalonic,  Bisericilor  din  Macedonia,  Grecia, 
Scytia,  lliiria,  Tesalia,  Ahaia  şi  celelalte  provincii  europene  limi¬ 
trofe;  Nunechie  din  Laodicea,  Bisericilor  din  Frigia;  Protogene 
din  Sardica,  Bisericilor  din  Dacia,  Calabria,  Dardania  şi  cele¬ 
lalte  provincii  limitrofe;  Caecilian  din  Cartago,  Bisericilor  din 
Africa,  Numidia  şi  din  Mauritania;  Pistos  din  Marcianopolis, 
Bisericilor  din  Misia,  Galatia  şi  celelalte  provincii  vecine;  Ale¬ 
xandru  din- Bizanţ  Bisericilor  din  insulele  Clclade.  Această  nu¬ 
mărătoare  amănunţită  este  folositoare  spre  a  cunoaşte  subordi- 
naţia  bisericilor  şi  geografia  bisericească. 

Un  fapt  sigur  este  că  actele  sinodului  dela  Niceea  fură 
acceptate  de  toate  Bisericile  Răsăritului  şi  Apusului,  ca  ema¬ 
nând  dela  un  sinod  ecumenic.  Foarte  puţin  timp  în  urma  sino¬ 
dului,  sfântul  Atanasie  constata  acest  fapt  că  sinodul  fusese 
primit,  nu  numai  în  Răsărit,  ci  şi  în  Galia,  Spania  şi  în  Roma. 

Episcopii,  partizani  ascunşi  ai  arianismului,  subsriseseră 
actele  sinodului,  afară  de  Teonas  şi  Secundus.  Dar  ei  nu  fuse¬ 
seră  sinceri.  Eusebie  din  Nicomedia  şi  Teognis  din  Niceea,  cu 
toate  că  admiţând  simbolul  de  a  toată  lumea,  cei  puţin  în  apa- 
rinţă,  criticară  excomunicatiunea,  în  urma  căreia  Arie  fusese 

condamnat  la  exil.  Ei  nu  cutezară  să  apere  erorile  ereticului, 
însă  părtineau  persoana  lui.  Aceasta  însemna  a  ataca  pe  însuşi 
împăratul  care  pronunţase  sentinţa  de  exilare.  In  acelaş  timp 
fură  şi  ei  exilaţi.  Li  se  făcu  judecata  şi  se  alese  spre  a'i  inlocui 
Amfion  la  Nicomedia  şi  Chrestus  la  Niceea.  I.  Beteuţă. 


Mântuitorul  ca  medic. 

Pentru  invazia  epidemiilor  nu  există  nici  o  graniţă. 
Carantina  cu  cordonul  ei  sanitar  e  insuficientă  ca  să 
oprească  armatele  nevăzute  ale  microbilor  pe  care  vân¬ 
turile  şi  pulberea  le  suflă  peste  munţi  şi  mări  pretutin¬ 
deni.  Ştiinţa  luptă  eroic  în  laboratoarele  ei  ca  să  des¬ 
copere  remedii  şi  preventive,  igiena  are  un  catalog  în¬ 
treg  de  prescripţii  prezervative,  toată  această  operă  pro¬ 
filactică  şi  terapeutică  însă  rămâne  întotdeauna  în  urmă 
faţă  de  violenţa  cu  care  pustiesc  boaleie  sănătatea  spe¬ 
ciei  umane.  Civilizaţia  într’adevăr  a  pus  la  adăpost 
viaţa  omenească  de  multe  primejdii,  ea  însă  pare  a  fi 
redus  simţitor  rezistenţa  vitală  a  indivizilor.  Aierul  su¬ 
focant  din  marile  centre  moderne  a  debilitat  organismul 
omenesc;  iar  viţiile  care  mişună  în  ele  din  abundenţă 
storc  sufletul  omenesc  de  orice  vlagă  morală;  eredi¬ 
tatea  ajută  astfel  şi  degenerescenţa  fizică  şi  pe  cea  mo¬ 
rală  şi  generaţiile  merg  într’o  înfricoşetoare  regresiune 
vitală. 

în  lumea  satelor,  boaleie  ucid  favorizate  de  igno¬ 
ranţa  igienică,  în  lumea  oraşelor  boaleie  ucid  favorizate 
de  ignoranţa  igienii  morale.  La  acestea  se  adaogă  mi¬ 
zeria  care  este  un  agent  de  propagandă  şi  al  boalelor 
trupeşti  şi  al  celor  sufleteşti.  Necesitatea  medicilor  este 
deci  imperativ  urgentă  —  mă  gândesc  fireşte  şi  la  me¬ 
dicii  trupului  şi  la  cei  ai  sufletului,  care  trebue  să  co¬ 
laboreze  pentru  a  asigura  şi  a  creşte  salubritatea  fizică 
şi  morală  a  omenirii. 

Spitalele  sunt  pline  azi  aproape  numai  de  victimile 
păcatului.  Boaleie  microbiene  se  pot  combate  mai  uşor 
decât  boaleie  contagiunii  imorale.  Câţi  pacienţi  nu  ex- 

pediază,  de  pildă  beţia  şi  desfrâul  în  aceste  institute  de 
azistenţă  medicală  azi.  Când  Mântuitorul  spune  para¬ 
liticului  delâ  Vitezda :  «iată  te-ai  făcut  sănătos,  de  acum 
să  nu  mai  greşeşti»,  El  pune  problema  consecinţelor 
fizice  ale  păcatului  voluntar. 

Când  apostolii  întreabă  pe  Mântuitorul  cu  privire 
la  orbul  din  naştere:  «Cine  a  greşit?  Acesta  sau  pă¬ 
rinţii  lui?»  se  pune  problema  păcatului  ereditar,  care 
se  pedepseşte  în  urmaşi  până  la  stingerea  neamului. 

într’adevăr  igiena  corporală  e  de  mare  folos,  dar 
igiena  morală  trebue  să  primeze. 

Slujba  de  medic  este  o  slujbă  de  devotament,  o 
slujbă  de  salvare.  Pentru  împlinirea  ei  nu  se  cere  însă 
numai  pricepere  ştiinţifică,  ci  şi  o  mare  iubire  de  oa¬ 
meni,  o  imensă  bunătate  şi  un  infinit  spirit  de  jertfă.  De 
aceea  ne-am  gândit  să  punem  pe  Mântuitorul  în  această 
slujbă  umană  şi  socială  ca  să  indicăm  astfel  modul  în 
care  El  s’ar  achita  de  îndatoririle  legate  de  ea,  celorce 
îşi  închină  viaţa  acestei  lucrări  de  ajutor  şi  de  scăpare 
a  vieţii  omeneşti  din  atâtea  primejdii  ale  morţii. 

Mântuitorul  nu  ar  îmbrăţişa  această  carieră  pentru 
rentabilitatea  ei  materială,  ci  dintr’un  sentiment  de  fră¬ 
ţească  iubire  şi  compătimire  faţă  de  oameni.  Ce  durere 
a  cerut  ajutorul  Lui  şi  i-a  fost  recuzat?  Orbi,  ciungi, 
uscaţi  leproşi,  toţi  au  fost  miluiţi  de  puterea  Lui  dum¬ 
nezeiască  cu  sănătate.  Câţi  medici  din  zilele  noastre 
din  nenorocire,  îşi  menajează  comoditatea  lor,  când  su¬ 
ferinţa  săracilor,  nu  a  celor  bogaţi,  le  bate  la  uşe  în 
miez  de  noapte!...  Mântuitorul  n’ar  fi  avut  asemenea 
neumane  preferinţe  sociale. 

Onorariul  nu  se  cere.  Fiecare  îl  acordă  după  stare 
şi  avere.  Mai  mult,  când  el  ar  fi  constatat  imposibili¬ 
tatea  materială  a  bolnavilor  săi  de  a-şi  procura  medi¬ 
camentele  trebuitoare,  le-ar  fi  venit  în  ajutor  cu  banii 
săi  —  socotind  a  fi  mai  de  preţ  decât  argintul  o  viaţă 
omenească. 

Mântuitorul  s’ar  fi  plecat  duios  la  capul  bolnavului 
şi  l-ar  fi  cercetat  atent  —  fără  zor,  fără  răceală  şi  fără 
ifos  —  încurajând  pe  cel  suferind  şi  mângâind  pe  cei 
din  jur  neliniştiţi  de  suferinţa  prietenului  sau  rudei  lor. 

Mântuitorul  ar  fi  făcut  apel  şi  la  ştiinţa  altor  co¬ 
legi  când  n’ar  fi  putut  diagnostica  precis  o  boală  grea 
—  căci  e  o  crimă  să  Iaşi  să  se  prăpădească  un  om,  ca 
să-ţi  cruţi  orgoliul  tău,  aparenta  ta,  competenţa  şi  su¬ 
ficienţa  egoismului  tău  ştiinţific. 

Boalele  contagioase  pe  care  el  ar  fi  fost  chemat 
să  le  combată,  nu  l-ar  fi  înspăimântat  niciodată.  El 
n’ar  fi  dezertat  dela  datoria  Lui,  folosindu-se  de  sub¬ 
terfugiile  laşităţii.  Ca  medic  de  plasă,  El  ar  cutreera 
sat  cu  sat  şi  ar  cerceta  colibă  cu  colibă  ca  să  ajute  o 
suferinţă  şi  să  îndrumeze  cu  povaţa  Lui  luminată  îngri¬ 
jirea  sănătăţii  —  plin  de  aceea  sfântă  omenie  care  tre¬ 
zeşte  încredere  şi  înţelegere  între  oameni. 

Ca  medic  de  spital  ar  exercita  un  control  sever 
asupra  gospodăriei  lui,  ca  nici  o  disponibilitate  econo¬ 
mică  să  nu  fie  deturnată  dela  scopul  ei  şi  nici  un  de¬ 
votament  să  nu  fie  ineficace.- 

Ştiinţa,  oricât  de  vastă,  fără  iubire,  are  o  funcţiune 
slabă  ca  rezultate  şi  ca  prestigiu. 

Savantul,  oricare  savant,  dar  mai  ales  medicul  sa¬ 
vant  trebue  să  fie  un  mare  şi  activ  filantrop. 

Tot  ceeace  ştie  el.  tot  geniul  lui  de  specialist  con¬ 
sumat  e  în  funcţie  de  iubire  şi  simpatie. 

Mântuitorul  n’ar  populariza  idei  false  despre  pro¬ 
blema  vieţii  sexuale  ca  sub  aparenţa  unei  opere  de  pre- 
venţiune,  să  propage  tocmai  ceeace  trebue  combătut  cu 
ultima  energie. 

Mântuitorul  n’ar  mistifica  pe  nimeni  prin  atitudini 
solemne,  de  persoană  intangibilă  şi  sacrosanctă  ca  mulţi 
medici  ai  vremii  noastre. 

N’ar  încuraja  atâtea  dezordini  familiale  care  ajung 
uneori  la  adevărate  tragedii,  exoloatând  abuziv  pretextul 
«secretului  profesional». 

Mântuitorul  ar  fi  instituit  «certificatul  de  sănătate» 
al  celorce  năzuesc  să  întemeieze  o  familie  normală,  pe 
baza  unei  eredităţi  sănătoase.  Mântuitorul  n’ar  fi  putut 
lua  o  poziţie  de  laxitate  faţă  de  problema  prostituţiei 
şi  s’ar  fi  luptat  din  răsputeri  pentru  desfiinţarea  des- 
frâului  oficializat  şi  reglementat. 

Mântuitorul  n’ar  fi  încurajat  depopularea  ţărilor 
prin  matuzianism,  căci  El  şi-ar  fi  interpretat  misiunea 
nu  numai  în  sensul  unei  duhovnicii  fizice  ci  şi  în  acel 
al  unei  duhovnicii  morale. 

Mântuitorul  n’ar  fi  aşteptat  să-l  caute  suferinţa  ome¬ 
nească,  ci  el  însuşi  ar  fi  plecat  s’o  caute  şi  s’o  târnă- 
duiască.  Mântuitorul  ca  med'C  ar  fi  fost  un  apostol  al 
sănătăţii,  şi  un  propagandist  al  vieţii  curate. 

Cu  gândul  departe  de  orice  mercantilism  şi  impo¬ 
stură,  El  ar  fi  «renăscut»  oamenii  prin  ajutor  efectiv  şi 
prin  învăţătură  morală.  E  faină,  eronată  şi  funestă  pă¬ 
rerea,  care  îşi  face  drum  în  montalitatea  modernă,  că 
specializarea,  pe  baza  principiului  distribuţiei  muncii, 
înseamnă  complectă  dezinteresare  de  toate  celelalte  do¬ 
menii  de  activitate  ale  vieţii.  Nu!  Cultura  e  un  elaborat 
social  şi  ea  trebue  să  fie  deci  socializată.  Iar  sociali¬ 
zarea  valorilor  unei  culturi  însemnează  participarea  ac¬ 
tivă  a  personalităţii  la  toate  pelsaţiile  vieţii  omeneşti. 
A  fi  medic  nu  înseamnă  a  fi  numai  un  specialist  în 
igienă,  anatomie,  fiziologie,  hirurgie,  în  boale  interne  şi 
în  dermatologie,  etc,  ci  şi  un  om  pentru  care  mediul 
integral  al  vieţii  e  tot  atât  de  important  ca  şi  domeniul 
restrâns  al  specialităţii. 

Se  poate  desinteresa  un  medic  de  problemele  vieţii 
sociale,  culturale  şi  etice?  Nu  sunt  ele  în  legătură 
aproape  organică  cu  problemele  specialităţii  lui  stricte?... 
Nu  există  între  ele  o  intimă  relaţie  cauzală. 

Mântuitorul  ca  medic  n’ar  putea  îmbrăţişa  sisteme 
de  cugetare  negativiste  furnizate  de  problematicele  spe¬ 
culaţii  ale  materialismului. 

Realitatea  spirituală  i  s’ar  fi  impus  cu  supremă  ev‘- 
denţă.  Mântuitorul  înainte  de  a  stabili  etiologia  unei 
boale  şi  înainte  de  a  prescrie  mijloacele  de  remediare, 
s’ar  fi  rugat  întotdeauna.  Un  medic  care  ştie  să  se 
roage,  va  fi  deapururi  mai  aproape  de  adevăr  decât 
unul  care  se  refugiază  numai  în  experienţele  ştiinţifice 
—  atât  de  nesigure. 

în  sfârşit,  Mântuitorul  ca  medic  s’ar  fi  preocupat 
cu  pasiune  de  problema  educaţiei  morale  şi  fizice  a  ti- 

neretului  prin  conferenţe  şi  convorbiri,  prin  broşuri  şi 
proiecţiuni,  părinteşte,  prieteneşte,  confidenţial,  arătând 
tot  cortegiul  de  dureri,  deziluzii,  neisbânzi  şi  fatalităţi 
pentru  o  viaţă  dezordonată  şi  degechilibrată  de  păcat, 
pentru  o  viaţă  trăită  sub  despotismul  degradator  al  in¬ 
stinctelor  animalice. 

Profilaxia  morală  e  o  mare  garanţie  de  sănătate  în 
lume.  Boalele,  aşa  zise  sociale,  sunt  urmarea  inevita¬ 
bilă  a  viţiilor  şi  păcatelor.  Când  fortifici  rezistenţele 
morale  ale  conştiinţii,  micşorezi  simultan  procentele  su- 
ferinţii  onjeneşti  şi  perspectivele  degenerăni  vitale  a 
speciei.  O  «armată  a  mântuirii»  recrutată  din  medici 
şi  preoţi  ar  da  mai  puţin  de  lucru  tribunalelor  peni¬ 
tenciarelor  şi  spitalelor  —  sporind  coeficientul  spiritual 
al  vieţii  omeneşti.  împotriva  păcatului  şi  a  infecţiilor 
lui  trebue  să  se  lucreze  nepregetat  în  conştiinţe. 

lată  atâtea  sugestii  pentru  a  face  din  medic  şi  din 
ştiinţa  lui,  o  nobilă  funcţiune  morală  şi  socială,  o  mi¬ 
siune  de  inobilare  a  omenirii,  o  operă  de  salvare  inte¬ 
grală  a  vieţii  omeneşti. 

Medici  creştini!  Un  tip  nou  desigur;  vor  zice  unii 
paradoxal,  imposibil,  himeric.  Şi  totuşi  toţi  apostolii 
au  fost  într’un  senz  oarecare  medici  şi  toţi  medicii 
trebue  să  fie  apostoli.  Nu  fu  medicul  Luca  evangheli¬ 
stul  şi  apostol?  E  o  concepţie  care  merită  să  fie  me¬ 
ditată  şi  cu  care  trebue  să  ne  familiarizăm  cât  mai  re¬ 
pede,  .ca  să  putem  izbândi  în  visurile  şi  tendenţele  noa¬ 
stre  reformiste.  Trupul  trebue  salvat  ca  să  se  poată 
desăvârşi  un  suflet  omenesc.  Şi  sufletul  trebue  desă¬ 
vârşit,  pentrucă  el  asigură  mai  multă  sănătate  trupului. 
Generaţia  noastră  trebue  să  se  gândească  mai  serios  la 
aceste  lucruri  dacă  vrea  să  realizeze  ceva  în  această  lume. 

Prof.  Dr.  Or.  Crlsteacu. 


Ce  s’a  schimbat? 

—  Este  adevărat  că  bărbatul  dumitale  şl-a  schimbat  religia? 
—  întrebă  o  femele  pe  prietina  sa. 

—  Nu  —  răspunse  aceasta  —  nu  bărbatul  meu  şi- a  schimbat 
religia ,  ci  religia  l-a  schimbat  pe  el. 

Reînchegarea  frontului  ortodox. 

Asistăm  la  ultimile  acorduri  ale  simfoniei  cântate  de 
toate  sufletele  creştine  cu  prilejui  împlinirii  a  16  veacuri  dela 
cel  dintâi  sinod  ecumenic.  Această  aniversare  se  ridică  în  im¬ 
portanţa  sa  prin  extensiunea  în  care  a  fost  sărbătorită  şi  in¬ 
tensitatea  cu  care  a  fost  simţită  până  la  însuşi  evenimentul 
sărbătorit.  Intr’adevăr  dela  cel  dintâi  sinod  ecumenic  şi  până 
azi  nu  aflăm  în  viaţa  popoarelor  creştine  un  moment  în  care 
să  se  fi  simţit  atât  de  puternic  duhul  păcii  şi  nevoia  înţelegerii 
reciproce,  iar  această  simţire  să  fi  cuprins  inimile  întregei 
lumi  creştine,  ca  tocmai  această  aniversară. 

După  3  secole  de  propoveduire  apostolică,  entusiastă, 
după  3  secole  de  prigoniri  sălbatice,  în  cari  creştinismul  n’a 
luptat  decât  cu  sabia  duhului,  crucea  Domnului  şi  purtătorii  ei 
au  biruit,  iar  puterea  lumească  însăşi  prin  rostul  Iui  Constantin 
cel  Mare,  a  recunoscut  superioritatea  ecumenică  şi  morală  a 
creştinismului  şi  la  Niceea  i*a  dat  putinţa  să-şi  vindece  ranele, 
să  dea  cadre  potrivite  uriaşului  organism,  ce  se  născuse  şi 
să-şi  sistemizeze  învăţăturile. 

Sinodul  dela  Niceea  este  punctul  de  culminaţie  al  cre¬ 
ştinismului. 

In  ondulaţiunea  desvoltării  creştinismului  urmează  de 
aici  înainte  curba  decadentă,  coborâtoare.  Evanghelia  lui 
Hristos  se  propovedueşte  adesea  cu  sabia  (v.  Carlyle,  Eroii  pag. 
83:  «Religia  creştină  n’a  despreţuit  totdeauna  sabia,  când  gă¬ 
sise  una»)  în  numele  lui  Hristos  se  poartă  răsboaie  între  po¬ 
poare  creştine,  în  numele  lui  Hristos  se  schinjue  şi  se  ucid 
secole  dearândui  unii  dintre  oameni  (inchiziţia)  şi  trupul  lui  Hri¬ 
stos  (biserica)  se  rupe  în  mai  multe  mădulare,  cari  se  afurisesc 
reciproc. 

Anumite  semne  arată  încă  că  bisericile  fac  în  veacul  de 
acum  sfor  ţări  pentru  a  şterge  aceste  pete  ale  trecutului  şi  a 
ieşi  din  această  situaţie  improprie  creştinismului. 

Astfel  încă  înainte  de  răsboiul  mondial  s’a  pornit  în  apus 
o  serioasă  mişcare  de  reînchegare  a  creştinismului,  mai  ales  de 
cătră  biserica  anglicană  de  dincoace  şi  de  dincolo  de  ocean. 

Două  par  a  fi  motivele  religioase  cari  stau  la  baza  acestei 
mişcări.  Mai  întâi  convingerea  că  izolarea  şi  adeseori  conflictul 

în  care  trăesc  diferitele  biserici  creştine  nu  exprimă  şi  nu  re¬ 
prezintă  voinţa  Mântuitorului  Hristos  ca  învăţăceii  săi  să  fie 
într’o  singură  turmă  şi  al  doilea,  că  situaţia  de  izolare  nu  în- 
gădue  Bisericii  să-şi  împlinească  chemarea  de  a  sălăşlui  pe  pă* 
mânt  pacea  şi  dragostea  între  neamuri  şi  a  îndroduce  învăţă¬ 
turile  lui  Hristos  ca  principii  călăuzitoare  în  viaţa  socială. 

Intr’adevăr  aspectul,  ce  ni- 1  dau  şi  azi  bisericile,  cari 
mărturisesc  pe  Hristos  nu  e  destul  de  îmbucurător.  Nici  ju¬ 
mătate  din  locuitorii  pământului  nu  cunosc  pe  Hristos,  şi  cele 
mai  multe  biserici  creştine  cultivă  nizuinţa  de  a  momi  şi  con¬ 
verti  pe  credincioşii  altor  confesiuni,  din  care  cauză  există 
atâtea  frecări  şi  duşmănii  între  diferitele  biserici. 

Raportul  acesta  e  foarte  dureros  pentru  creştinism, 
al  cărui  temeiu  în  relaţiile  sale  trebue  să  fie  iubirea. 
Cum  să  poată  propovădui  bisericile  pacea  în  lume,  când  ele 
între  eie  trăesc  în  cea  mai  mare  duşmănie.  < Bisericile  au  o 
chemare  de  îndeplinit  în  ce  priveşte  relaţiunile  dintre  popoare: 
Dar  oare  popoarele  n’au  să  spuie  bisericilor?:  «Dacă  voi  cari 
credeţi  într’un  Dumnezeu,  un  Domn,  un  Duh,  nu  ştiţi  cum  să 
vă  arătaţi  unitatea  practică,  care  este  nedespărţită  de  evan¬ 
ghelia  voastră,  e  cuminte  să  vă  aşteptaţi  ca  noi  să  ne  în¬ 
toarcem  şi  să  fim  altfel?  «Doftore  vindecă-te  pe  tine  însuţi» 
(Bis.  Ort.  Nr.  9J923.  Art.  Apropierea  bisericilor,  de  A.  Scriban 
pg.  654  citat  după  «Federal  Council  Bulletin».  New  York  Dec. 
1922  Ian.  1923). 

Dându-şi  seama  de  acest  lucru,  conducătorii  diferitelor  bi¬ 
serici  au  pornit  acţiuni  de  o  restabilire  a  legăturii  dintre  bise¬ 
ricile  creştine,  o  federalizare,  ba  dacă  s’ar  putea  chiar  şi  o 
unire  a  acestora. 

In  America,  ca  să  începem  cu  cele  mai  îndepărtate  locuri, 
există  o  puternică  organizaţie  cu  această  menire:  tConferenţa 
mondială  creştină  pentru  credinţă  şi  organizare »  cu  ramificaţii 
şi  în  Europa.  Sub  egida  acesteia  adunarea  generală  a  bisericii 
episcopale  americane  ţinută  în  1910  la  Cincinati  (Ohio)  a  aies 
o  comisiune  de  7  episcopi,  7  preoţi  şi  7  laici  pentru  a  poft 
toate  bisericile  creştine  să  convoace  un  congres  generai,  în 
care  să  tracteze  problemele,  cari  privesc  credinţa  şi  constitu¬ 
irea  bisericii.  O  adunare  pregătitoare  s’a  ţinui  !a  Geneva 
12  August  1920.  S’a  decis  ţinerea  unei  conferinţe  la  Wa- 
schington  în  1925,  care  s’a  amânat  pe  anul  1929. 

Dincoace  de  Occean,  biserica  anglicană  de  mult  a  în¬ 
cercat  să  se  apropie  de  biserica  ortodoxă.  S’a  adresat  mat 
întâi  bisericii  ruseşti,  in  1903  bisericii  patriarhale  din  Constan- 
tinopol,  dar  fără  rezultat.  In  1910  conferinţa  Lambeth  compusă 
din  episcopii  bisericii  anglicane  a  discutat  din  nou  chestiunea 
unirii  bisericilor  creştine  şi  a  pus  in  programa  discuţiunilor  şi 
următoarele  puncte  cari  ar  putea  forma  bază  de  discuţie  pentru 
chestiunea  unirii:  Biblia,  Crezurile,  simvoalele  de  credinţă,  căr- 
ţite  simbolice,  tainele  şi  episcopatul. 

Porniri  nobile,  insă  n’au  avut  răsunet  suficient  şi  n’au 
putut  urni  lumea  înainte  de  răsboiul  mondial.  Acesta  a  fost 
se  pare,  lovitura  de  ciocan,  care  a  deşteptat  conştiinţele  cre¬ 
ştine  şi  le-a  Impintenat  spre  o  activitate  mai  vie. 

«Trei  prăbuşiri  stăpânesc  omenirea,  a  zis  prof.  Wilfred 
Monod  ia  adunarea  <  Alianţei  universale  pentru  înfrăţirea  po¬ 
poarelor  prin  biserici >,  ţinuţă  la  6 — 10  August  1922  in  Co¬ 
penhaga:  1)  căderea  omului  prin  Adam,  2)  căderea  lui  Israil 
in  ciipa  răstignirii  şi  3)  căderea  creştinătăţii  în  1914.  Este  aceasta 
căderea  lui  Dumnezeu  sau  a  Iui  Hristos?  Nu,  Dar  este  in  mare 
măsură  neizbânda  Bisericii.  Trebue  o  redeşteptare,  a  bisericilor 
Dacă  biserica  nu  mântue  lumea,  aceasta  o  va  osândi  şi  lumea 
se  va  îneca  în  apa  botezului»  (Bis.  Ort.  Rom.  Nr.  pe  August 
1923.  Articolul:  Apropierea  bisericilor,  pg.  772). 

S’ar  putea  înmulţi  dovezile,  din  cari  să  se  vadă  cum 
reprezentanţii  conştienţi  ai  diferitelor  biserici  işi  recunosc  vino¬ 
văţia  pentru  că  n’au  încercat  nimic  spre  a  opri  deslănţuirea 
războiului  şi  cred  că  salvarea  omenimii  se  poate  face  numai 
prin  acţiunea  Bisericii  iar  pentru  ca  această  acţiune  să  aibă 
bună  reuşită  nu  văd  altă  cale  decât  concentrarea  tuturor  forţelor 
creştine,  închegarea  unei  mişcări  unitare  şi  coordonate  din 
partea  tuturor  bisericilor. 

Şi  avem  satisfacţia  să  constatăm,  că  şi  din  partea  Bisericii 
«rtodoxe  a  pornit  o  iniţiativă  in  această  direcţie.  Astfel  biserica 
patriarhală  din  Constantinopol  cu  data  de  Ianuarie  1920  a  dat 
•  enciciică  semnată  de  12  mitropoliţi  către  bisericile  lui  Hristos 
de  pretutindeni,  în  care  face  un  cald  apel  de  înfrăţire  a  bise* 
*$:iIor,  enumără  în  11  puncte  căile  de  înţelegere  şi  stabileşte 
3  plăgi  morale,  a  căror  vindecare  se  poate  face  numai  prin 
activitatea  concentrată  a  Bisericii.  E  carasteristic,  că  şi  în  această 
enciclică  se  accentuiază  cu  multă  sinceritate  toropeala  bisericilor 

şi  împrejurarea  că  autorităţile  politice  au  apucat  înaintea  bise¬ 
ricii  în  aplicarea  principiilor  evangelice  de  iubire,  dreptate  şi 
pace  prin  înfiinţarea  Societăţii  naţiunilor. 

Conferenţa  Lambeth  din  1920  a  episcopilor  anglicani 
încă  a  publicat  o  «chemare  cătră  toţi  creştinii»  de  acelaş  cuprins. 

Dar  lucrurile  n’au  rămas  numai  în  acest  stadiu 
teoretic  al  adreselor  de  complezenţa,  ci  au  trecut  şi  in  dome¬ 
niul  faptelor. 

Astfel  în  America,  ţara  sectelor.  în  urma  stăruinţelor 
depuse  de  marea  organizaţie  < Conferenţa  mondială  pentru  cre¬ 
dinţă  şi  organizare »,  despre  care  am  pomenit  mai  sus,  con- 
gregaţionaliştii,  metodiştii  şi  presbiterianii  au  ajuns  la  cea  de 
pe  urmă  treaptă  a  unirii,  deasemenea  metodiştii  şi  anglicanii 
tratează  această  chestiune. 

Tot  astfel  feluritele  secte  răsărite  din  biserica  anglicană 
din  Anglia,  Australia,  Africa  de  răsărit,  India  de  sud,  China  şi 
Egipt  sunt  pe  cale  de  a  se  uni. 

Altă  asociaţie  tot  americană  <Conslllul  federal  al  bisericilor 
lui  firistos »  prin  revista  sa  «Federal  Council  Bulletin»  face  o 
intensivă  propagandă  pentru  unirea  bisericilor,  dând  o  specială 
atenţiune  bisericii  ortodoxe.  Ce  putere  formidabilă  reprezintă 
această  asociaţie  se  vede  şi  din  intervenţia  ce  a  făcut-o  la  con¬ 
ferinţa  deia  Lausanne  în  15  Dec.  1922,  când  prin  ambasadorul 
american  Child  a  reuşit  să  menţină  ia  Constantinopol  patriar¬ 
hatul  ecumenic,  pe  care  Turcii  voiau  să-I  alunge  de  acolo. 
Tot  această  asociaţie  luptă  şi  pentru  păstrarea  Locurilor  Sfinte 
dela  Ierusalim  in  manile  ortodocşilor. 

Casa  bisericească  misionară  din  New  York  a  pregătit  In 
1920  un  concordat  în  3  puncte  pentru  restatornicirea  unităţii 
federative  şi  a  intercomuniunii  între  biserica  ortodoxă,  veche 
catolică  şi  anglicană.  La  acest  concordat  au  aderat  în  numele 
bisericii  vechi  catolice:  episcopul  Herzog  din  Elveţia,  iar  din 
partea  bisericilor  ortodoxe:  ep.  rus  Platon,  mitropolitul  Meletie, 
din  partea  bisericii  greceşti,  biserica  patriarhală  din  Constan¬ 
tinopol  şi  biserica  armeană  din  Ierusalim.  1.  P.  S.  Mitropolitul 
Primat,  Miron  actualul  patriarh  român  a  aderat  cu  cuvintele: 
«Prevăd  cu  plăcere  că  vom  putea  lucra  împreună  pe  temeiul 
acestor  principii,  cari  sunt  comune  tuturor  creştinilor,  pentru 
ca  să  contribuim  la  frăţia  universală  prin  iubirea  evanghelică». 

Bisericile  protestante  din  toată  lumea  încă  e  vorba  să  se 
unească  într’o  singură  biserică  ecumenică  protestantă. 

Multă  iscusinţă  dovedeşte  în  netezirea  căilor  de  întâlnire 
a  bisericilor  şi  înlăturarea  divergenţelor  organizaţia  mondială 
<  Viaţă  şl  mancă > ;  aceasta  militează  pentru  o  colaborare  pe 
teren  practic  moral;  sub  egida  acesteia  s'a  ţinut  conferenţa 
creştină  dela  Stockholm  în  vara  acestui  an  din  19—29  August 
şi  la  care  a  luat  parte  o  selectă  comisiune  de  oameni  ai  bise¬ 
ricii  noastre  în  frunte  cu  I.  P.  Sf.  Mitropolit  Nicolae.  Pomenim 
fa  urmă,  fără  a  o  socoti  cea  de  pe  urmă,  ci  printre  cele  dintâi, 
societatea:  <  Alianţa  universală  pentru  înfrăţirea  popoarelor  prin 
biserici »  in  temeiată  in  1914  prin  reprezentanţii  a  10  state,  (n 
congresul  ţinut  In  Elveţia  in  1920  au  fost  reprezentate  23 
ţări.  In  prezent  are  de  preşedinte  pe  primatul  Angliei  şi  ca 
membri  marcanţi  pe  arhiepiscopul  de  Upsala,  Nathan  Sbderblom, 
•mulţi  mitropoliţi  ortodocşi  sârbi,  bulgari  şi  greci  şi  alte  somităţi 
ale  diferitelor  biserici.  Congresul  ţinut  ia  5—10  Aug.  1922  în 
Copenhaga,  la  care  a  luat  parte  şi  Dr.  V.  Ispir,  secr.  gen.  in 
ministerul  Cultelor,  a  avut  un  foarte  frumos  răsunet  atât  prin 
prezenţa  numeroşilor  participanţi,  cât  şi  a  chestiunilor  discutate, 
cum  a  fost  d.  p.  desarmarea  discutată  palpitant,  dar  frăţeşte,  de 
•reprezentanţii  Franţei  şi  ai  Germaniei. 

Am  făcut  —  după  articolele  părintelui  Scriban  din  Bise¬ 
rica  Ortodoxă,  —  acest  scurt  şi  incomplet  pomelnic  ai  mişcă¬ 
rilor  de  apropiere  dintre  bisericle  creştine  spre  a  arăta,  că 
există  o  puternică  tendinţă  de  concentrare  a  tuturor  puterilor 
creştine,  dela  cari  biserica  ortodoxă  nu  se  poate  exclude,  ci  e 
ibine,  ca  să  între  şi  ea  în  ritmul  acestui  curent  universal. 

(Urmează).  Prot.  Em.  Stoica. 


X_iSfCLd.a,_ 

Datoria  fiecărui  creştin  este  să  dea  mărire  lui 
Dumnezeu.  Spune  doar  David;  «Intru  Dumnezeu  voiu 
lăuda  graiul  —  întru  Domnul  voiu  lăuda  cuvântul» 
<Ps.  55 — 10).  Deci  cu  atât  mai  vârtos  şi  noi  creştinii 
vom  lăuda  pe  Dumnezeu.  Nu  vom  face  aceasta  numai 
când  ne  merge  bine  în  această  lume  —  deşi  uneori 
avem  mari  decepţiuni,  numai  pentrucă  suntem  feriţi 
de  boale  şi  primejdii  —  pentru  unii  acestea  sunt 
oaspeţi  obişnuiţi  —  ci  mai  ales  pentru  dovada  cea  mai 

2* 

înaltă  şi  neînşeiătoare  ce  o  avem  despre  iubirea  lui 
Dumnezeu  Tatăl,  care  a  jertfit  pe  Fiul  său  pentru  a  ne 
câştiga  mântuire,  putere,  îndrăzneală,  iubire,  nădejde  şi 
viaţa  vecinică.  Mulţumită  ce  trebue  să  o  aducem  lui 
Dumnezeu  pentru  lucrările  sale  de  mântuire  este  sin¬ 
gura  laudă. 

In  sfânta  scriptură  găsim  nenumărate  locuri  şi  în¬ 
demnuri  pentru  laudele  ce  trebue  să  le  aducem  Celui 
prea  înalt. 

Când  aducem  laudă  lui  Dumnezeu  trebue  să  ne 
plecăm  cu  smerenie  şi  FI  ne  va  ridica  şi  ne  va  înălţa., 
pentrucă  El  este  izvorul  nesecat  al  tuturor  bunătăţilor. 
Atunci  Dumnezeu  va  fi  cu  noi  şi  orice  laudă  ce  I  vom 
aduce,  ne  va  da  încredere  şi  mai  mare  ca  până  acum 
şi  ne  vom  pune  toată  nădejdea  în  El.  Şi  cu  cât  va  cre¬ 
şte  încrederea  cătră  Dumnezeu,  cu  atât  mai  vârtos  ne 
vom  uni  şi  vom  înţelege  cuvintele  celui  mai  mare  cu¬ 
vântător  al  ortodoxiei,  loan  Crisostom:  «Lăudat  să  fie 
Domnul  Dumnezeu  pentru  toate». 

Lauda  oamenilor  poate  fi  bună  şi  poate  fi  rea 
Isus  a  zis  cătră  învăţăceii  săi :  «Vai  vouă  când  vă  vor 
binecuvânta  toţi  oamenii».  (Luca  6 — 2b),  iar  fariseilor  le 
aruncă  învinuirea :  «Cum  puteţi  voi  să  credeţi,  slava 
unul  de!a  altul  luând  şi  pe  slava  cea  dela  Dumnezeu  nu 
o  căutaţi»  (loan  5—44). 

împotriva  laudei  omului  linguşitor  însă  trebue  să 
ne  ridicăm  şi  să  fim  totdeauna  prevăzători,  căci  acela 
are  în  vedere  mai  întâiu  interesul  său.  apoi  pe  al  no¬ 
stru.  Linguşitorul  ne  aruncă  nisip  în  ochii  noştrii  ca  să 
nu  vedem  ceia  ce  vrea  să  facă.  Despre  un  împărat  ne 
spune  o  istorioară,  că  într’o  zi  un  om  al  curţii  lău- 
dându-1  peste  măsură  pe  împărat,  ridicându-1  până  în 
slava  ceriului  —  împăratul  la  un  moment  dat  îi  dă  lin¬ 
guşitorului  o  palmă  peste  gură.  Acesta  îl  întreabă  în¬ 
fricoşat:  «Pentruce  mă  baţi»?  Dar  îmoăratul  îi  puse 
îndată  întrebarea?  «Pentruce  mă  muşti»?  Linguşitorul 
vrea  cu  laudele  sale  să  ne  amăgească  şi  să  ne  ducă 
pe  calea  unde  el  doreşte.  Este  deci  o  datorie  a  noastră 
să  ne  păzim  de  lauda  celor  făţarnici  şi  să  nu  cădem  şi 
noi  în  aceeaş  greşeală... 

Nici  din  partea  duşmanilor  nu  doreşte  Isus  ca  să 
fie  lăudat  —  zicând:  Hula  lor,  nu  lauda  îmi  serveşte 
spre  mărire  şi  cinste. 

Un  creştin  să  nu  dorească  însă  a  auzi  numai  laude, 
ei  să  fie  pregătit  totdeauna  a  asculta  şi  cuvinte  aspre, 
dar  adevărate.  In  cuvintele  de  laudă  se  pot  doar 
cuprinde  şi  cuvinte  de  înfruntare  —  şi  de  critică  chiar, 
în  care  caz  se  scot  la  iveală  unele  scăderi  a  celui  căruia 
i  se  aduce  lauda 

De  regulă  omul  laudă  pe  altul  pentruca  şi  el  să  fie 
lăudat  Cu  toate  acestea  se  admite  lauda  ca  o  încura¬ 
jare  la  muncă.  Fiecare  din  noi  are  lipsă  de  asemenea 
încurajeri. 

Lauda  întăreşte  credinţa  în  lucrarea  a  tot  ce  e  bun. 
Lauda  este  recunoaşterea  binelui  şi  întărirea  acelui  bine. 
Vai  de  acel  popor  care  a  perdut  din  sufletul  său  pe 
oamenii  săi  providenţiali.  « Să  lăudăm  oe  bănuţii  cei 
măriţi  şi  pe  părinţii  noştri  din  neam  îi  neam »  (Sirah 
44,  1).  Vai  şi  de  aceea  comună  unde  lucrurile  bune  se 
vor  răsplăti  cu  nerecunoştinţa.  Cu  atât  mai  trist  şi  fără 
nădejdi  de  viitor  este  familia  —  în  care  nici  unul  nu 
găseşte  ceva  bun  în  celalalt  membru  al  său.  Nebuni 
sunt  însă  şi  aceia  cari  vorbesc  mai  mult  de  petele  so¬ 
lare,  decât  de  puterea  luminei  şi  de  căldura  soarelui. 

Lauda  ridică  şi  pe  cel  mai  desnădăjduit  om  —  înfil- 
trându  i  în  suflet  încredere  în  puterile  sale.  Criticii  şi 
bârfitorii  îşi  pot  însemna  bine  cuvintele:  «Este  mai  bine 
a  lăsa  să  ardă  o  lumină  cât  de  slabă  decât  a  o  stinge 
de  tot». 

In  lauda  sinceră  rezidă  încrederea.  Lauda  sinceră 
leagă  de  olaltă  pe  cel  lăudat  —  de  celce  îl  laudă. 

Pentru  cel  lăudat  este  o  dovadă  că  în  lucrările  sale 
nu  este  singur  şi  că  cuvintele  sale  au  găsit  aprobare  — 
iar  lucrările  sale  vor  afla  sprijin. 

Omul  era  deprimat  şi  hotârît  să-şi  lase  lucrul  abia 
început,  când  din  partea  prietinului  sincer  îi  vine  în¬ 
curajare  şi  laudă. 

In  acest  caz  lauda  vine  ca  o  rouă  de  dimineaţă 
pe  florile  însetate  de  apă,  şi  curge  ca  uleiul  pe  opaiţul 
ce  era  să  se  stingă. 

Lauda  dă  încurajare  spre  viaţă  nu  numai  celui  lăudat 
ci  şi  celui  ce  laudă.  Lumea  şi  oamenii  din  ea  ne  apar 
în  adevărata  lumină.  Iar  când  constatăm  în  aproapele 
nostru,  o  calitate  bună,  un  merit,  mijeşte  şi  în  noi  gândul 
să  ne  câştigăm  asemenea  merite.  Ajutorându-ne  reciproc 
spre  a  ajunge  la  oareşcare  perfecţionare,  se  trezeşte  în 
noi  gândul  ca  să  lucrăm  împreună  şi  la  câştigarea  vieţii 
celei  vecinice. 

Lauda  altuia  este  preţioasă,  după  cum  ne  învaţă 
şi  Sf.  Scriptură:  «Să  te  laude  aproapele  şi  nu  gura  la, 
străinul  şi  nu  buzele  tale »  (Pilde  27,  2). 

Dreapta  laudă  de  sine  încă  e  îngăduită.  Regula 
însă,  va  fi  ca  faptele  noastre  să  ne  laude  pe  noi.  Odată 
ce  un  om  săvârşeşte  un  lucru  de  valoare,  acel  om  nu 
mai  vorbeşte  despre  sine,  căci  lucrarea  sa  fără  glas 
mărturiseşte  despre  meşterul  său.  (I.  Ruşkin). 

Acolo  unde  opera  nu  laudă  pe  meşterul  său,  orice 
laudă  omenească  şi  laudă  de  sine  nu  va  avea  efectul 
dorit.  «In  mâna  meşterului  se  va  lăuda  lucrul ,  şi  pivă- 
ţuitorul  poporului  înţelept  întru  cuvântul  său»  (Sirah,  9,  22). 

Dar  nu  numai  nouă  ni  se  datoreşte  succesul  şi 
insuccesul  lucrărilor  noastre.  De  aceea  nici  lauda  ni* 
ni  se  cuvine  numai  nouă,  ci  mai  ales  lui  Dumnezeu. 
Idealul  nostru  să  fie  a  ne  lăuda  întru  Domnul.  «Că  nu 
cel  ce  se  laudă  pe  sine  este  alei,  ci  pre  care  Domnul  îl 
laudă »  (2  Cor.  10,  18).  »Că  nu  pre  noi  ne  propove- 
duim,  ci  pre  Hristos  Isus  Domnul  nostru.  (Cor.  4,  3}„ 

(După  Th.  Traub).  _  P r.  loan  Crăciun. 

VIAŢA  BISERICEASCĂ. 

PROBLEME  ACTUALE. 

O  carte  de  actualitate  Pastorală 

Mai  în  vară  a  apărut  o  cărticică  asupra  căreia  cred 
că  nu  s’a  stăruit  deajuns  în  presa  noastră  bisericească. 
E  vorba  de  cartea  «Sf.  Pavel  cătră  Filimon »  —  epist. 
ap.  Pavel  şi  comentarul  ei  —  scoasă  de  profesorul  Aca¬ 
demiei  teologice  de  aici  din  Sibiu,  dl  Nicolae  Colan , 

harnicul  radactor  al  acestei  reviste.  Ţin  să  atrag  şi  eu 
atenţia  preoţimii  noastre  asupra  acestei  cărţi  de  cea 
mai  mare  actualitate  pentru  chemările  pastorale  ale  vre- 
milor  noastre.» 

Neîntrecut  a  fost  apostolul  Pavel  în  felul  cum  ştia 
să  aducă  suflete  la  Mântuitorul  şi  să  câştige  suflete 
pentru  Evanghelia  Mântuitorului.  O  grăitoare  pildă  este 
şi  epistoJa  cătră  Filimon,  care  de  multe  ori  —  pentru 
scurţimea  ei  —  scapă  din  vederea  cetitorului  în  Biblie. 
Este  însă  această  scurtă  epistolă  plină  de  adâncimi  su¬ 
fleteşti  şi  pastorale,  pe  cari  aşa  de  frumos  le  ştie  co¬ 
menta  profesorul  N.  Colan. 

E  vorba  de  «Onisim  robul»  despre  care  ap.  Pavel 
scrie,  că  «l-a  născut  (de  nou)  prin  legăturile  sale».  Nu 
vom  stărui  mai  departe  în  frumseţile  acestei  epistole 
şi  în  felul  minunat  cum  ştie  ap,  Pavel  să  renască  su¬ 
flete  pentru  Evanghelie.  Toată  taina  pastoralei  este  pusă 
în  această  scurtă  epistolă  cătră  Filimon. 

Eu  vreau  să  arăt  actualitatea  păstorală  a  bro- 
şurei  scoasă  de  prof.  Nicolae  Colan,  Ea  ridică  —  şi 
ar  trebui  să  ridice  —  ia  suprafaţă  marea  problemă  a 
câştigării  sufletelor  pentru  Evanghelia  Mântuitorului. 
Broşura  prof.  Colan  iese  ca  o  strigare,  să  se  pună  la 
ordinea  zilei  cea  mai  urgentă  problemă  bisericească  de 
azi  şi  din  toate  vremile:  evanghelizarea,  câştigarea  su¬ 
fletelor  pentru  Evanghelie  şi  renaşterea  sufletelor  prin 
Evanghelie. 

Preoţimea  nqastră,  nu  e  frământată  îndeajuns  de 
această  problemă.  Se  pare  că  ne  lipseşte  acea  puternică 
mentalitate  religioasă,  acel  prisos  de  Duh  arzător  cu  care 
să  ne  coborâm  în  adâncimi  sufleteşti,  să  facem  «legături» 
şi  să  renaştem  sufletele  pentru  Mântuitorul»,  Să  nu  uităm 
că  sectarismul  umblă  tocmai  în  această  direcţie  să-şi  câştige 
aderenţi.  Am  la  îndemână  o  broşurică  din  biblioteca  bapti¬ 
stă  «Cârmuitorul»,  întitulată:  «Cum  aducem  suflete  la 
Mântuitorul».  E  o  traducere  din  englezeşte,  cu  o  expunere 
amănunţită  despre  «tactica»  ce  trebue  urmată  în  acest  lucru. 
E  o  carte  cu  multă  putere  de  a  fanatiza  pe  cel  ce  o  ceteşte 
şi  a-1  porni  să  facă  «legături»  şi  să  câştige  aderenţi. 


Se  poale  comanda  dela  Librăria  Arhidiecezană.  Costa  10  Lei. 

Sectarismul  religios  face  ravagii  tocmai  prin  «legăturile» 
sufleteşti  pe  cari  le  întreţine  cu  cărţi,  broşuri  propa¬ 
gande  etc.  Pe  cel  atras  în  cercul  lor,  nu-1  mai  slăbesc 
cărţile,  scrisorile  şi  cercetările  «fraţilor».  Eu  cred  că 
se  aruncă  prea  uşor  vorba  că  sectarii  lucră  numai  pentru 
bani.  Vor  fi  şi  plătiţi  conducătorii  lor,  însă  mulţi  din 
cei  simpli,  din  oamenii  din  popor,  lucrează  din  fanatismul 
religios  ce  şi  l-au  însuşit  cetind  în  Biblie  şi  în  diferite 
broşuri  de  propagandă  religioasă. 

Eu  socot  că  pentru  combaterea  sectarismului  nu 
este  alt  mijloc  decât  o  mare  contra  mişcare  de  evan¬ 
ghelizare. 

Să  ridicăm  la  suprafaţă,  să  facem  vie  şi  lucrătoare 
marea  problemă  a  mântuirii  sufletelor  şi  a  câştigării 
sufletelor  pentru  Mântuitorul  şi  Evanghelia  Lui.  Mai 
mult  ca  ori  când,  preoţimea  are  iipsâ  de  spiritul  pa¬ 
storal  din  epistolele  ap.  Pavel,  cum  e  arătat  şi  comentat 
aşa  de  bine  şi  cel  din  epistola  cătră  Filimon  din  sus 
amintita  broşură. 

Mai  mult  ca  oricând,  vremile  noastre  sunt  un  teren 
prielnic  pentru  evanghelizare  (însuşi  sectarismul  e  do¬ 
vada  acestui  lucru).  La  gazeta  «Lumina  Satelor»  fac 
de  4  ani  de  zile  o  bogată  experienţă  pe  acest  teren. 
Insă  pentru  reuşita  acestui  lucru  se  cere  răbdare,  stă¬ 
ruinţă,  muncă  stârutoare ;  mai  ales  Duh  mult,  prisos  su¬ 
fletesc  şi  o  inimă  aprinsă  pentru  Domnul... 

Aceste  refhxiuni  imi  picură  în  condeiu  cetind  cartea 
profesorului  N.  Colan.  Pentru  cinul  preoţesc  această 
carte  a  ieşit  ca  o  întrebare  despre  câţi  «Onisimi»  a 
născut  din  nou  fiecare  preot  prin  «legăturile»  sale  du¬ 
hovniceşti  —  pastorale  ?  Preotul  I.  Trlfa. 


MIŞCAREA  LITERARA. 

Gebetwe>sheit  der  Kirche.  (Qin  înţelepciunea  rugăciu¬ 
nilor  B  sericii).  Lesungen  im  Anschiuss  an  die  Sonn  und.  Fest- 
tagsorationen  von  Leo  Wolpert,  VIII  +  274  pag.  Freiburg  i.  Br. 
1025  Herder.  Legată  în  pânză  M.  5,00. 

E  o  colecţie  de  meditaţii  desvoltate  din  frânturi  de  rugă¬ 
ciuni  deia  sf.  Liturghie  pentru  a  reliefa  câteva  adevăruri  religi  - 

oase  şi  a  fructifica  prin  ele  gândirea  şi  simţirea  credincioşilor. 
Autorul  are  un  suflet  sensibil  penlru  belşugul  de  poezie  din 
rugăciunile  zămislite  de  simţirea  religioasă  a  marilor  personali¬ 
tăţi  creştine  şi  o  minte  ageră  pentru  a  desprinde  din  ele  toată 
înţelepciunea  şi  a  formula  un  îndreptar  de  viaţă  superioară. 
Cartea  e  un  magazin  de  inspiraţii  pentru  predici  şt  ar  aduce 
mult  folos  sufietesc  şi  ajutor  însemnat  şi  preoţim»  noastre. 

Expunerea  dovedeşte  şi  o  bogată  experienţă  literară,  fapt 
care  sporeşte  folosul  sufletesc  ce  izvoreşte  din  această  carte, 
pentru  cetitor. 

• 

Tempelreînlgung  (Curăţirea  templului)  Pilgerbuch  fur 
Zeit  und  Ewigkeit  von  Franz  Mihael  Willant  1925,  Herder. 
Freiburg  i  Br.  Pag.  120.  —  Mântuitorul  a  scos  cu  biciul  pe 
Jidovi  din  templu,  pentrucă  făceau  in  el  neguţătorie.  O  făceau 
de  fapt  în  tinda  templului  —  stârnind  totuşi  mănia  lui  Hristos. 
Unii  creştini  se  poartă  în  biserică  mai  rău  ca  Jidovii  izgoniţi 
de  Mântuitorul.  £  constatarea  tristă  ce  o  face  autorul  cărţii; 

—  şi  cu  toată  dreptatea.  El  arată  purtarea  externă  şi  internă  (gân¬ 
durile)  a  creştinului  în  biserică  şi  purtarea  îngerilor.  Ca  aceştia 
ar  trebui  să  se  poarte  fiecare  creştin  adevărat 

Expunerea  deosebit  de  plastică  şi  vioaie  uşurează  cetirea 
acestei  cărţi  interesante  şi  actuale,  din  care  —  mutatis  mutandis 

—  am  putea  învăţa  multe  şi  noi. 

* 

Neues  Leben  (Viaţă  nouă).  Ethisch  religiose  Dariegungen 
von  Hermann  Muckermann.  8°  Freiburg  i  Br.  Herder  —  Drittes 
Buch:  Ehe  und  Fanilie  in  Gottesreich.  (Căsătoria  şi  Familia  in 
împărăţia  lui  Dumnezeu)  Erste  und  zweite  Aufl,  (1 — 5  Tausend) 
VI  J-  84  pag.  1925.  Legată  în  pânză  M.  2  50 

In  cartea  a  doua  a  seriei  «Viaţă  nouă»  autorul  zidise  o 
morală  pe  temelia  iubirii  deaproapeiui.  Cartea  a  treia  cuprinde 
problema  de  o  covârşitoare  importanţă  a  vieţii  casnice,  Familia. 
Rădăcinile  vieţii  familiare  sunt  adânc  Înfipte  în  Însăşi  firea  ome¬ 
nească.  Dumnezeu  a  binecuvântat  căsnicia  curată,  din  prima 
dimineaţă  a  creiării.  Dar  omul  a  căzut  dela  puritatea  vieţii 
familiare,  întemeiată  pe  dragostea  reciprocă  dintre  so(  şi  soţie. 
Mântuitorul  nostru  Isus  Hristos  a  ridicat  căsătoria  la  treapta  de 
taină  —  dând  omului  uri  idea!  şi  în  privinţa  aceasta:  prin  că 
sătoria  sa  mistică  cu  Biserica,  in  lumina  acestui  ideal  e  tratată 
problema  căsniciei  şi  In  cartea  de  faţă:  clar  şi  temeinic.  E  un 
:îninunat  capitol  de  etică  socială  şi  —  pastorală, 

* 

Modernes  oder  Katholisches  Kulturideat?  (Ideal  cul¬ 
tural  modern  sau  catolic?)  E  u  Wegweiser  zum  verstănidniss  der 
Oegenwarf,  von  Fram  Zach,  profesor  der  Soziologte.  Dritte, 


26 


REVISTA  TEOLOGICĂ 


neubearbeitete  Aufl.  (XIV  +  404)  pag.  Wien  1925  Herder.  Le¬ 
gată  în  pânză  M.  10— . 

Zach  nu  este  un  nume  necunoscut.  Cărţile  sale  «Kultur- 
schatten»,  «Das  religiose  Sehnen  und  Suchen  unserer  Zeit»  şi 
«Aut  der  Wetteiwarte  der  Zeit»  i-au  consacrat  renumele  în  do¬ 
meniul  filosofiei  culturii. 

Vasta  operă  de  care  ne  ocupăm  porneşte  dela  constatare» 
iniţială,  că  umanitatea  de  astăzi  a  ajuns  la  răspântia  unei  covâr¬ 
şitoare  crize  culturale.  «Omenirea  este  bolnavă,  pentrucă  a  pă¬ 
răsit  drumul  evoluţiei  organice,  s’a  rupt  de  Mântuitorul  lumii», 
renegându-şi  cele  mai  superioare  idealuri.  Referindu-se  la  rassa 
germană,  autorul  atribue  vina  decadenţei,  prustanismului  pro¬ 
testant,  care  a  fârămiţit  cultura  creştină  prin  individualismul  exa¬ 
gerat  ce  i  stă  la  temelii. 

Izbăvirea  din  acest  haos  n’o  poate  aduce  decât  reinte¬ 
grarea  idealului  creştin  (autorul  zice,  fireşte,  catolic-papist)  în 
vechile  sale  drepturi. 

Cele  două  ediţii  dintâi  ale  cărţii  s’au  epuizat  in  nu  mai 
mult  de  10  luni  de  zile.  Ed.ţia  a  treia  este  prelucrată  şi  îmbo¬ 
găţită  cu  capitole  nouă 

Expunerea  —  de  o  vioiciune  personală.  Execuţia  tehnică, 
deadreptul  ispititoare, 

* 

Biserica  activă:  Predica-cariheză  (cu  schiţe  şi  prelucrări 
de  Pr.  Cd/us  Turicu,  profesor  de  teologie.  Tipogr.  diecezană. 
Arad  1925.  Pag.  94.  Preţul  30  Lei. 

Problema  predicei  în  biserică  îşi  potenţează  actualitatea 
pe  zi  ce  trece.  Slujitorii  şi  îndrumătorii  vieţii  bisericeşti  înţeleg 
tot  mai  mult  că  numai  o  biserică  activă,  învăţătoare  este  in 
stare  să-şi  împlinească  integrat  $ fânta  sa  misiune.  In  slujba  pro¬ 
movării  şi  a  popularizării  acestui  adevăr  e  pusă  şi  cartea  tină- 
rului  şi  entuziastului  profesor  dela  Institutul  teologic  din  Arad. 
In  partea  primă  ne  arată  fiinţa  şl  rostul  predicei  cateheze,  care 
trebue  să  pună  în  lucrare  toate  funcţiunile  sufleteşti  ale  credin¬ 
ciosului  determinându-i  acte  de  viaţă  creştinească.  Pentrucă  «nu 
tot  celce  zice  Doamne,  Doamne,  va  întră  in  împărăţia  cerurilor 
ci  celce  face  voia  Tatălui  celui  din  ceruri». 

Reliefând  lipsa  de  rost  a  predicei  «plictisitoare»  şi  insu¬ 
ficienţele  predicei  pur  şi  simplu,  «frumoase»  autorul  pretinde,  cu 
toată  dreptatea,  predica  trăită,  alcătuită  sistematic  (totuşi  fără 
idololatria  treptelor  formalei)  şi  expusă  cu  vioiciunea  şi  intudi- 
vitatea  care  singură  e  in  stare  să  robească  pe  ascultător. 

Sfaturile  metodologice  sunt  concretizate  tn  câteva  predici 
de  model,  fapt  care  sporeşte  vârtuţiie  frumoase  ale  cărţii  părin¬ 
telui  Turicu  —  făcând  din  ea  un  preţios  ajutor  pentru  orice 
preot  c<ire-i  va  ispiti  paginile.  N.  Colan. 

* 

La  Psyhologie  de  la  Conversion  chez  Ies  peuples  non 
clvilisez  par  Raoul  Atlier,  professeur  honoraire  de  l’universit6 
de  Paris  (deux  Tomes  1108  pag.  80  frcs.  Payot  Paris). 

Am  avut  deosebita  cinste  de  a  anunţa  cândva  in  revista 
noastră  apariţia  magistralului  studiu  al  dlui  Raoul  Allier,  de¬ 
canul  facultăţii  de  teologie  din  Paris. 

Distinsa  bunăvoinţă  a  fostului  meu  profesor  m'a  omagiat 
cu  darul  lucrării  sale  pe  care  am  dorit-o  atât  de  mult:  La 
psyhologie  de  la  Conversion  chez  Ies  peuples  non- civillses. 

Mărturisesc  dela  început  că  am  rămas  uimit  de  augustele 
ascenziuni  pe  care  autorul  le-a  realizat  în  domeniul  cugetării 
filozofice,  religioase,  sociale  şi  istorice  şi  de  incomparabilele 
sinteze  pe  care  d-sa  le  a  elaborat  in  chip  genial  pe  acest  vast 
teren  ai  psihologiei  religioase  şi  sociale. 

Misionarismul  năzueşte  să  determine  o  orientară  nouă  şi 
profundă  în  viaţa  spirituală  a  popoarelor,  dezarmând  progresiv 
toate  rezistenţele  lor  morale  şi  materiale,  toată  vrăjmăşia  anti¬ 
cipată,  toate  prejudecăţile,  toate  erorile  falsei  autorităţi,  toate 
anarhiile  iresponsabile  prin  iubire  şi  milă,  adică  prin  acei  «mi¬ 
ster  al  dezinteresării». 

Greutăţile  adaptării  misionarului,  la  mediul  primitiv  la 
care  e  chemat  să  lucreze,  sunt  imense,  ele  sunt  legate  de  limbă 
de  mentalitate  şi  de  criteriile  logice  şi  etice  ale  indigenilor. 

Tradiţionalismul  robust  care  caracterisează  viaţa  sufle¬ 
tească  a  primitivului  susţ  ne  şi  perpetuează  oroarea  de  ino¬ 
vaţie  şi  eroismul  acelei  opoziţii  inflexibile  pe  care  o  numim 
mizoneism. 

Instinctualitatea  vieţii  lui  atât  de  irezistibil  naturale  refuză 
frânele  unei  disciplini  şi  asceza  unui  imperativ  moral.  Ea  fa¬ 
vorizează  inerţia  şi  de  atâtea  ori  inconsecvenţa  lipsită  de 
loialitate. 

Spontaneitatea  fatalismului  crează  o  profundă  incapaci¬ 
tate  de  sforţare  mai  susţinută.  Magia  învălue  o  viaţă  primitivă 
ca  într’o  nebuloză  impermeabilă  pentru  argumentaţ  a  misio 
narului. 

Dar  folosindu-se  de  elementele  metafizicei  primitivilor,  de 
intuiţia  spirituală  din  care  au  ieşit  superstiţiile  ei,  de  tot  acest 
fond  aperceptiv  şi  preliminar  misionarul  va  putea  stabili  core¬ 
laţii,  analogă,  echivalenţe,  transpoziţii  şi  substituiri  de  idei  de 
sentimente  şi  de  năzuinţe  —  cu  care  va  putea  opera  pe  ne¬ 
simţite  transformarea  mentalităţii  primitive. 

Convertirea  însă  e  precedată  întotdeauna  de  o  suferinţă 
morală,  de  o  remuşcare,  de  o  slăbire  a  tonus  ului  vital. 

Această  depresiune  morală  poate  fi  insă  înlăturată  prin 
restabilirea  unităţii  interioare  a  individului. 

Dedublarea  personalităţii  este  un  fenomen  frecvent  al 
convertirii.  Visurile  adeseori  joacă  un  rol  destul  de  eficace  — 
ele  sunt  aoarifia  unui  eu  subconştient. 

Convertirea  înseamnă  o  schimbare  în  orientarea  vieţii  — 
o  abdicare  dela  trecut,  o  expulzare  a  «eu'ui  celui  vechiu»  şi 
acceptarea  unui  nou  motiv  de  viaţă. 

Ea  este  biruinţa  forţelor  subconştiente  care  luc  ează  prin- 
tr’un  proces  de  incubaţie  lentă  sau  bruscă.  Cămţa  are  un  ca¬ 
racter  expiosiv.  Ea  dă  la  început  senzaţia  unei  dezagregări  mo¬ 
rale  —  dar  sfârşeşte  prin  a-ţi  da  certitudinea  unei  renaşteri, 
unei  izbăviri,  unei  învieri,  unei  virginităţi. 

Convertirea  poate  fi  şi  colectivă:  «trezire».  Convertirea 
individuală  insă  explică  şi  natura  convertirii  în  massă. 

Sunt  două  teorii :  una  care  socoteşte  emoţia  ca  fenomen 
esenţiai  al  convertirii  şi  alta  care  vede  în  emoţie  numai  mij¬ 
locul  de  a  provoca  criza 

Convertirea  depăşeşte  intelectualul  şi  sentimentalul.  Inter¬ 
pretarea  inteiectualistă  a  esenţii  fenomenului  convertirii  este 
eronată. 

Asentimentul  face  parte  integranţă  din  criza  profundă 
care  caracterisează  convertirea,  dar  nu  este  el  însuşi  criza,  ci 
numai  manifestarea  ei. 

Apariţia  unui  «eu  nou»  se  face  în  virtutea  unei  inter- 
vertiri  de  valori  unei  noi  orientări  a  sentimentelor,  unei  re¬ 
voluţii  in  înclinări  şi  aversiuni  şi  e  însoţită  de  sentimentui  unei 
bucurii  şi  linişti  lăuntrice. 

Sunt  convertiri  lente  şi  convertiri  brusce.  Natura  lor  însă 
este  identică.  Exemplul  este  un  factor  decisiv  in  convertirea 
individuală  şi  colectivă,  femeile  se  convertesc  mai  uşor  decât 
bărbaţii,  rezistenţa  lor  este  mai  slabă. 

Convertirea  creează  «oameni  noi».  Convertirea  automa¬ 
tismului  poate  fi  combătută  prin  reflexiune. 

Izolarea  morală  e  neprielnică  progresului  spiritual.  E  ne¬ 
voie  deci  de  crearea  unui  med  u  moral  de  libertate.  Munca 
are  o  superioară  utilitate  morală  Comunitatea  poate  exercita  o 
acţiune  pedagogică  de  primul  ordin...  Acţiunea  medicilor  însă 
este  în  raport  invers  cu  mărimea  lor.  Viaţa  trebue  să  se  in 
dividualizeze.  Individul  influ  nţează  asupra  mediuiui  şi  mediuj 
influenţează  asupra  individului,  în  virtutea  unui  raport  de  in 
terdependenţă  spirituală  şi  materială. 

Moralitatea  negativă  trebue  să  meargă  paralel  cu  mora¬ 
litatea  pozitivă,  să  decurgă  chiar  din  aceasta.  Prescrierea  anu¬ 
mitelor  fapte  rele  trebue  să  fie  urmată  de  recomandarea  altor 
fapte  bune. 

Moralitatea  formalistă,  rezultat  al  apatiei,  ai  neînţelegerii 
principiilor  ai  imitaţiei  gregare  şi  al  disociaţiei  dintre  pietate 
şi  moralitate  e  o  primejdie.  Automatismul  produce  indolenţa 
şi  viceversa 

Împotriva  lor  trebuie  concentrată  forţa  dinamică  şi  con 
ştiinţa  disciplinii  morale  care  trebue  să  se  afirme  ca  o  in- 

terzicere  a  tot  ceeace  e  condamnat  de  morala  universală.  Des¬ 
frâul  trebue  combătut  din  răsputeri.  Civilizaţia  pare  a»l  fi  cul¬ 
tivat  făcând  oarecare  concesiuni  interesate  păgânismului  cu 
care  a  căutat  să  se  acomodeze  într’o  măsură  oarecare,  ca  să-l 
poată  exploata  economic. 

Disciplina  funcţionează  ca  un  sistem  de  porunci.  Ea  se 
sprijmeşte  pe  reflexiune,  pe  criteriile  conştiinţei  şi  pe  puterea 
de  atracţie  a  unui  ideal. 

Cazuistica  însă  compromite  orice  disciplină  —  compli¬ 
când  o  şi  făcând- o  contradictorie  —  deci  nulă  ca  autoritate  şi 
influenţă.  In  pedagogia  conştiinţii  o  personalitate  superioară 
are  un  rol  deciziv.  Convertirea  este  o  biruinţă  asupra  pasivi¬ 
tăţii.  Ea  crează  instrumentul  culturii  personale.  Convertirea 
aduce  cu  sine  suprimarea  sclăviei,  egalizează  pe  oameni  ca  fii 
ai  lui  Dumnezeu  şi  transformă  viaţa  familiară,  impunând  res¬ 
pectul  reciproc  soţilor. 

Pentru  formarea  bisericilor  indigene,  organizaţiile  misio¬ 
nare  au  o  mare  răspundere.  Munca  e  grea  şi  de  multeori 
efortul  prea  intens  descurajează.  Trebue  însă  multă  încredere 
şi  multă  iubire  unui  misionar  ca  să  se  devoteze  fratern  celor 
pe  care  năzueşte  sâ-i  cucerească  pentru  o  concepţie,  oentru  o 
lucrare  şi  pentru  un  ideal  atât  de  superior  şi  atât  de  inedit. 
Atitudinile  aristocratice  şi  despreţuitoare  sunt  şi  o  eroare  mo- 
rală  şi  una  socială. 

Creştinismul  isbuteşte  să  inspire  popoarelor  necivilizate 
sentimentul  demnităţii  lor  fără  să  le  uluiască  de  trufie  şi  să  le 
ridice  ia  rangul  adevăratei  umanităţi  fără  riscul  de  a  face  din 
ele  simple  caricaturi  umane.  înainte  de  a  fi  civilizate  popoa¬ 
rele  trebuesc  evanghehzate.  Civilizata  rămâne  superficială  f ară 
prefacerea  interioară  a  individului  Civilizaţia  vine  dela  sine 
după  încreştinare.  Convertirea  este,  prin  insaşi  esenţa  ei,  un 
asentiment  total  şi  definitiv,  o  revoluţie  intimă;  ea  înseamnă 
momentul  în  care  un  individ  dând  la  o  parte  tot  ceeace  um¬ 
breşte  existenţa  lui,  desluşeşte  în  chip  luminos  ceeace  vrea  să 
fie  şi  se  hotăreşte  să  devină.  In  această  clipă,  poate  pentru 
prima  dată  ei  îşi  asumă  răspunderea  soartei  sale.  Dă  dovadă 
de  o  radicală  iniţiativă.  A  făcut  o  experienţă  personală. 

El  a  auzit  un  om  vorbindui  de  o  Cruce  şi  spunându-i  ce 
înseamnă  ea  —  adică  iubirea  unui  Părinte  pentru  toţi  oamenii 

Reflexiunile  lui  în  faţa  acestei  Cruci  iau  un  aspect  con¬ 
cret  şi  sensibil.  I  se  pare,  lui  desmoştenitului,  că  de  pe  această 
cruce  o  privire  pică  asupra  lui,  cei  despreţuit  şi  nesocotit  de 
toţi,  El  aude  o  voce  misterioasă  care-i  vorbeşte:  «pe  tine  te 
caut;  pe  tine  te  vreau.  Ca  să  te  mântuesc  şi  să  te  câştig  pe 
tine  s’a  înălţat  această  cruce».  Şi  i  se  descopere  atunci  că  el 
exista  cu  toată  nevrednicia  lui,  ca  o  valoare  proprie,  care  e 
iubită  pentru  ea  însăşi,  că  numele  lui,  oricât  este  el  de  necu- 


noscut  tuturor  oamenilor,  e  rostit  în  nemărgenire  că  el  e  o 
persoună ,  na  un  lucru.  Crucea  îi  descopere  existenta  perso¬ 
nală,  demnitatea,  valoarea  infinită  a  unui  suflet. 

Acest  sentiment  nou,  ieşit  dintr’o  profundă  experienţă  in¬ 
terioară  e  pândit  insă  şi  de  o  mare  primejdie:  de  primejdia 
trufiei  şi  insuficienţii  care  fac  să  devieze  acest  sentiment  al 
convertirii  ia  ridicul  şi  grotesc. 

Mulţi  «sectari»  dela  noi  dovedesc  această  autofaîsificare 
morală  pricinuită  de  orgoliul  excluzivist  al  «mântuirii  perso¬ 
nale»  şi  căre  i  face  să  se  izoleze  în  cultul  exaltat  a!  unui  egoism 
fariseic  care  anulează  fără  zăbavă  in  fiinţa  lor  roadele  adevă¬ 
rate  ale  convertirii. 

Separatismul  orgolios  al  sectarilor  e  o  pură  ipocrizie  şi  o 
manie  insuportabilă  şi  sterilă, 

Ridicula  admiraţie  de  sirre  e  de  atâteaori  o  probă  de  con¬ 
vertire  iluzorie,  superficială  şi  fără  durată;  sectarii  sunt  de  foarte 
muiteori  vânători  de  clientelă,  care  ca  orice  clientelă  nu  e  lip¬ 
sită  de  oarecare  rentabilitate  materială. 

Încheind  această  paranteză  să  revenim  la  lucrarea  de 
care  ne  ocupăm. 

IntPo  recenzie,  e  cu  neputinţă  să  îmbrăţişăm  toate  pro 
blemele  studiate  cu  un  atât  de  vast  aparat  ştiinţific  şi  de  expe¬ 
rienţă  in  opera  cu  adevărat  senzaţională  a  distinsului  profesor 
francez. 

Am  notat  idei,  ici  şi  colo,  soluţii,  sugestii  şi  fragmente  şi 
am  pare  impresia  că  am  făcut  o  faptă  rea:  că  am  mutilat  şi 
am  desfigurat  un  monument  de  cugetare  cu  muit  prea  supe 
rior  ca  să  fie  accesibil  rezumatului  şi  dării  de  seamă  sumare. 

O  operă  de  o  viaţă  nu  se  poate  epuiza  printr’o  lectură 
de  o  lună  Am  îndrăznit  totuşi  să  scriu  asupra  ei,  ca  să  atrag 
atenţia  intelectualităţii  noastre  către  un  studiu  de  o  rară  valoare 
ştiinţifică,  indatorându  mă  personal  să  pun  toate  ideile  lumi¬ 
noase,  pe  care  autorul  atât  de  îmbelşugat  ni  Ie-a  împărtăşit,  la 
contribuţie  în  cursul  meu  de  teologie  morală  şi  sociologie, 
convins  că  voiu  putea  face  in  chipul  acesta  o  smerită  lucrare 
de  misionar  pentru  studenţii  mei  şi  pentru  care  nu  pot  fi  în¬ 
deajuns  de  recunoscător  distinsului  meu  profesor  care  m’a  în¬ 
vrednicit  tot  timpul  şi  de  foarte  delicate  şi  statornice  atenţiuni 
personale. 

Pentru  profesorii  şi  studenţii  noştri  de  teoiogie,  de  filo¬ 
zofie  şi  sociologie,  lucrarea  dlui  Ailier  va  fi  o  sursă  vastă  de 
sugestii  şi  o  arhivă  de  preţioase  documente  intru  clarificarea 
atâtor  fundamentale  probleme  de  psihologie  şi  sociologie. 

De  aceea  o  recomandăm  cu  entuziasmul  arhimedic  al 
celui  ce  a  descoperit  o  mare  comoară  de  ştiinţă. 

Prof.  Dr.  Gr.  Crlstescu. 

CRONICĂ  BISERICEASCÂ-CULTURALĂ. 

Regimul  cultelor.  Dl  ministru  de  culte  AL  Lapedatu  a 
depus  la  senat  proiectul  de  lfge  pentru  regimul  cultelor.  El 
cuprinde  între  altele  şi  dispoziţiile  cu  privire  la  trecerea  cetă¬ 
ţenilor  dela  o  confesiune  la  alta  Biserica  noastră  aşteaptă  de 
mult  această  lege  menită  să  Indrepteze  o  situaţie  de  revoltătoare 
nedreptate  ce  i-o  pregătiseră  stăpânitorii  străini  ai  pământului 
românesc,  Habsburgii  patroni  ai  papistaşismului.  lntradevăr 
după  unirea  dela  1700  catolicismul  străin  a  pornit  o  cumplită 
prigoană  împotriva  «Şisroaticilor»,  cărora  le-au  furat  bisericile. 
T/olbura  a  contenit  apoi,  şi  —  cum  era  şi  firesc  —  s’a  pornit 
un  puternic  val  de  reîntoarcere  a  Românilor  ia  sinul  Bisericii 
strămoşeşti.  Dar  pentru  a  zăgăzui  acest  val  străinii  au  făurit 
legi  aspre  şi  nedrepte,  jugul  cărora  îl  purtăm  până  astăzi. 

Este  timpul  suprem  să  se  curme  această  nedreptate.  Şi 
noua  lege  o  curmă. 

lată  ce  prevede  noua  lege  cu  privire  ia  trecerile  confesionale: 

ART.  37.  Statul,  garantând  tuturor  cetăţenilor  libertatea  de 
■conştiinţa,  fiecare  individ  are  dreptul  de  a  aparţine  oricărui  cult, 
care  întruneşte  condiţiile  prezentei  legi. 

ART.  38.  Fiecare  individ  care  a  împlinit  vârsta  de  18  ani 
poate  trece  dela  un  cult  la  altul,  observând  formele  stabilite  în 
articolul  următor.  De  acest  drept  nu  beneficiază  cei  ce  suferă 
de  boate  cari  împiedică  liberul  arbitru,  Femeile  măritându-se 
îşi  pot  schimba  religiunea  şi  înainte  de  împlinire  vârstei  de  18  ani. 

ART.  39,  Oricine,  întrunind  condiţiunile  dela  articolul  pre 
cedent,  vrea  să  treacă  ia  alt  cult,  îşi  va  anunţa  această  intenţie 
personal  şi  însoţit  de  2  martori,  ofiţerului  stării  civile  al  co¬ 
munei  unde  domiciliază.  Ofiţerul  stării  civile  va  redacta  proces 
verbal  despre  declaraţia  de  trecere,  semnat  de  cel  ce  face  de¬ 
claraţia  şi  de  martori,  şi  il  va  înainta,  în  copie,  în  tarmen  de  8 
zile  dela  data  declaraţiunii,  preotului  căruia  aparţine  declarantul. 
Dacă  în  termen  de  30  zile,  autorul  declaraţie  nu  revine  asupra 
ei.  trecerea  se  considecă  făcută  deplin  drept  dela  această  dată. 
Ofiţerul  stării  civile  va  face  în  registrele  respective  modificările 
cuvenite  şi  va  anunţa  trecerea  atât  preotului  cultului  căruia  a 
aparţinut,  cât  şi  aceluia  la  care  a  trecut.  Revenirea  asupra  de¬ 
claraţiunii  de  trecere  se  face  cu  observarea  formalităţilor  pre¬ 
văzute  mai  sus.  Formalităţile  articolului  de  faţă  se  aplică  şi  ace¬ 
lora  cari  vor  să  părăsească  vre-un  cult  fără  a  trece  la  altul  din 
cele  prevăzute  la  art.  18. 

ART.  40.  Individul  trecut  dela  un  cult  la  altul  este  dator 
a  suporta  toate  sarcinile  materiale  scadente  până  în  momentul 
trecerii  deplin  drept,  impuse  de  statutele  şi  de  angajamentele 
avute  fără  de  cultul  părăsit., 

ART  41.  Bisericile  (casele  de  rugăciuni)  şi  averile  biseri¬ 
ceşti,  afară  de  fundaţiunile  cu  personalitate  juridică  distinctă, 
aparţin  comun  tăţilor  religioase  locale  în  a  căror  proprietate 
se  găsesc.  Situaţia  fundaţiuniior  administrate  de  organele  bise¬ 
riceşti  se  va  regula  conform  legii  personale  juridice.  Dacă  toţi 
credincioşii  unei  comunităţi  trec  la  alt  cult,  biserica,  casa  paro¬ 
hială  cu  întreaga  avere  a  comunităţii  devin  proprietatea  comu¬ 
nităţii  celei  noui,  sau  la  care  s’a  făcut  trecerea.  Ce  priveşte 
sesiiie  acordate  prin  reforma  agrară,  asupra  lor  va  decide  mi¬ 
nisterul  agriculturii  de  acord  cu  ministerul  cultelor.  Dacă  ma¬ 
joritatea  membrilor  unei  comunităţi  religioase  trece  la  alt  cult. 
averea  comunităţii  se  împarte  proporţionat  cu  numărul  mem¬ 
brilor  rămaşi  şi  trecuţi.  Biserica  şi  casa  parohială  rămân  în  pro¬ 
prietatea  majorităţii  numai  dacă  cultul  la  care  s’a  făcut  trecerea, 
nu  dispune  în  localitate  de  biserică  si  casă  parohială.  In  car. 
contrar  acestea  rămân  proprietatea  minorităţii.  In  ambele  even¬ 
tualităţi,  partea  în  a  cărei  proprietate  a  rămas  biserica  şi  casa 
parohială  este  ob  igati  ia  o  despăgubire  proporţională,  care,  în 
caz  de  neînţelegere,  va  fi  fixată  de  tribunalul  dela  reşedinţa. 
Curţii  de  epel  din  circunscripţia  respectivă. 

ART.  42.  Copiii,  ai  căror  părinţi  aparţin  aceleaîş  religiunL 
urmează  reiigiunea  părinţilor.  Dacă  unul  dm  părinţi  trece  ia  alt 
cult,  copii  de  sexul  lui,  sub  etatea  de  7  ani,  urmează  cultul 
părintelui  trecut.  Dacă  părinţii  nu  sunt  de  aceeaşi  religiune,  tatăl 
are  dreptul  de  a  determina,  pentru  fiecare  copil  în  parte,  căreia 
din  cele  doua  religiuni  ale  părinţilor  să-i  aparţină.  Aceasta  însă 
odată  pentru  totdeauna,  anume  cu  prilegiu!  înscrierii  iui  in 
registrele  stării  civ.le.  Dacă  tatăl  copilului  e  mort,  acest  drept 
revine  mamei. 

ART.  43.  Reiigiunea  copiilor  nu  poate  fi  schimbată  decât 
după  prevederile  art,  39  al  legii  prezente.  Când  unui  din  soţi 
trece  la  reiigiunea  celuilalt,  copii  sub  18  ani  urmează,  cu  de¬ 
rogare  dela  dispoziţiunea  art  39,  reiigiunea  comună  a  părinţ  lor. 

ART.  44.  Copii  nelegitimi  urmează  reiigiunea  mamei. 

ART.  45.  Copii  găsiţi  urmează  reiigiunea  aceluia  care  i-a 
primit  spre  creştere.  Stabilirea  religiunii  copiilor  găsiţi  aşezaţi 
în  azile  (case  de  creştere)  se  va  face  după  criteriile  următoare : 
a)  Dacă  azilul  este  întreţinut  de  vre-o  instituţie  confesională, 
vor  urma  reiigiunea  instituţiei  respective;  b)  Dacă  azilul  este 
întreţinut  de  comună,  vor  urrna  reiigiunea  majorităţii  locuitorilor 
din  aceea  comună;  c)  Dacă  azilul  este  întreţinut  de  judeţ  sau 
de  stat,  copii  vor  urma  reiigiunea  ortodoxă. 

ART.  46.  in  caz  de  adopţiune,  copiii  orfanii  de  ambii  pă¬ 
rinţi,  sub  vârsta  de  18  ani,  pot  urma  reiigiunea  adoptantuiui, 
la  dorinţa  acestuia  manifestată  înaintea  ofiţerului  stării  civile. 
Dacă  ambii  soţi  adoptează  de  comun  acord,  reiigiunea  copilului 
va  fi  determinată  potrivit  art  42,  alin.  2.  Dacă  amândoi,  sau 

numai  unul  dintre  părinţii  copiilor  adoptaţi  trăiesc,  copiii  vor 
putea  urma  religiunea  adoptatului  numai  cu  invoirea  prealabilă 
a  părinţilor.  Neculce. 


NOTE  ŞI  INFORMAŢII. 

In  ultima  sesiune  a  sf.  Sinod  s’a  discutat  intre  altele  şi 
chestiunea  calendarului.  Se  ştie  că  reforma  calendarului  a  în¬ 
tâmpinat  pe  alocurea  rezistenţe  neaşteptate.  Aceste  rezistenţe 
sunt  mai  îngrijorătoare  în  Basarabia  unde  o  parte  din  popor 
şi  chiar  din  cler  nu  vrea  să  se  supună  hotărârilor  sf.  sinod  şi 
serbează  sărbătorile  după  vechiul  calendar. 

Faptul  e  de  natură  de  a  tulbura  viaţa  bisericească.  Dea* 
ceea  sf.  Sinod  a  hotărât  să  înceapă  o  campanie  de  lămurire  a 
credincioşilor  basarabeni,  punând  la  contribuţie  toate  mijloacele 
cari  ar  putea  ajuta  soluţionarea  fericită  a  chestiunii. 

Incontestabil  că  asupra  hotărârii  nu  se  mai  poate  reveni. 
Calendarul  nou  va  rămânea.  E  regretabil  însă  că  unele  biserici 
autocefale  nu  s’au  ţinut  de  angajamentul  luat  la  conferenţa 
interordoxă  dela  Constantinopol,  contribuind  în  felul  acesta  la 
stârnirea  nedumeririlor,  cu  care  avem  acum  de  furcă.  Şi  —  şi 
mai  regretabil  este  faptul,  că  politicianismul  fără  scrupule,  în 
loc  să  colaboreze  la  lămurirea  şt  îndrumarea  sănătoasă  a  cre¬ 
dincioşilor  nedumeriţi,  i-au  zăpăcit  şi  întărâtat  şi  mai  rău.  Au 
fost  miniştri,  cari  cu  scopuri  meschine,  electorale,  au  făcut 
promisiuni,  că  se  va  reveni  asupra  calendarului.  Ori  asta  în¬ 
semnează  pur  şi  simplu  inconştienţă. 

Se  vede  că  neamul  nostru  n’are  destule  năcazuri.  Câr- 
muitorii  lui  se  îngrijesc  să-i  mai  facă.  Şi  asta  tocmai  in  Basa¬ 
rabia,  a  cărei  delicată  vecinătate  cu  Republica  roşie  ar  trebui 
să  ne-ajungă... 

Dl  Dr.  A.  Rusu  discută,  în  «Unirea»  domniei  sale,  pro¬ 
iectul  de  lege  referitor  la  regimul  cultelor  din  România.  D-sa 
are  o  serie  întreagă  de  nemulţumiri  pe  cari  promite  că  le  va 
expune  pe  larg  în  coloanele  oficiosului  tărnăvean.  In  articolul 
introductiv  le  schiţează  numai.  Cum  aceste  nemulţumiri  sunt 
extrem  de  caracteristice,  le  reproducem  de  pe  acuma,  promi¬ 
ţând  c’o  să  urmărim  cu  o  deosebită  atenţiune  şi  expunerea 
lor  largă,  care  va  fi,  cu  toată  siguranţa,  şi  mai  interesantă. 

Iată  punctele  buclucaşe  ale  legii,  cu  cari  dl  Rusu  nu 
se’mpacă  —  odată  cu  capul : 

«1.  Inadmisibila  separare  a  cultului  nostru  «greco  catolic 
(unit)»  de  «cultul  catolic  de  rit  latin  şi  armean».  Prerogativa 
absolut  iluzorie  ce  ni  s’a  înscris  —  printr'o  regretabilă  greşală 

de  concepţie  —  în  Constituţie,  de  a  ne  despărţi  pe  tema  de 
<naţionalitate>  de  restul  bisericii  catolice  a  ţării,  nu  este  iertat 
să  ne  mai  amăgească).  (După  cum  vedeţi,  di  Rusu  are  oroare 
de  cuvântul  «naţional»,  vrând  să  între  pe  de-a’ntregul  în  aceeaş 
căciulă  cu  episcopul  Glattfelder. . 

«2.  Feliul  cum  se  normează  în  această  lege  raportul 
bisericii  catolice  din  ţară  cu  autoritatea  sa  supremă  dela  Roma 
şi  tot  ce  decurge  din  acest  raport,  de  aranjat  prin  convenţie 
concordatară». 

«3....  Chestiunea  personalităţii  juridice  şi,  ca  urmare 
acea  a  proprietăţii»....  (artic.  41)  (dl  Rusu  ar  dori,  ca  chiar  în 
cazul  când  toţi  credincioşii  uniţi  dintr'o  parohie  ar  trece  la 
legea  ortodoxă,  biserica  şi  averea  parohiei,  acum  inexistente, 
să  rămână  a  «capitlului»  ori  de-adreptul  a  Papei.  In  felul 
acesta  «capitlurile»  din  România,  rămânând  odată  fără  credin¬ 
cioşi,  ar  rămânea  cel  puţin  cu  averea  luată  pe  nedreptul  şi  cu 
concursul  habsburgilor  —  dela  credincioşii  noştri.  N.  R.). 

«4.  In  legătură  (I?  N.  R)  Va  trebui  să  arătăm  greşala  şi 
primejdia  cuprinsă  in  dispoziţiile  referitoare  la  schimbarea  religiei, 
care  nu  poate  fi  lăsată  şi  expusă  la  cheremul  exploatărilor 
neruşinate  ale  unor  demagogi,  pentru  cari  şi  cele  mai  sfinte 
sentimente  sunt  pusa  în  serviciul  exclusiv  al  unei  mârşave  po¬ 
litice  de  partid».  (Cine  vorbeşte?  Tot  dl  Rusu.  D-sa  ar  dori  ca 
redacţia  «Unirii»  să  fie  autorizată  cu  rezoivirea  cazurilor  de 
treceri  confesionale,  iar  nemulţumiţii  să  aibă  drept  de  apei  la 
—  Papa...  N.  R.). 

«5.  Deosebită  atenţie  merită  apoi  dispoziţiile  referitoare 
la  ordinile  şi  congregaţiile  religioase,  de  a  căror  viabilitate  se 
leagă  atât  de  mari  interese  bisericeşti  şi  şcolare»  (Dl  Rusu  e 
supărat,  că  legea  nu  prevede  mutarea  la  Blaj,  a  întregului 
Vatican  sau  cel  puţin  a  Institutului  «de  propagandafide»,  pe 
care,  de  altfel,  ştim  că  regretatul  d.  I.  Georgescu  îl  instalase 
la  «Asociaţie»  N.  R.). 

«6.  Un  alt  punct,  asupra  căruia  va  trebui  să  ne  oprim, 
este  apoi  ceeace  se  cuprinde  în  art.  22,  o  formă  deghizată  a 
odiosului  placetum  reglam  ale  cărui  norme  medievale  şi  ana- 
hronice  nu  mai  pot  fi  reînviate  în  nici  o  formă  şi  în  nici  un 
caz,  în  zilele  noastre».  (Dacă  acest  «odios»  şi  «medieval»  pla- 
cetum  regium  ar  fi  exercitat  de  vr’un  «rege  apostolic»  din 
Viena  —  ar  mai  merge;  dar  fiindcă  e  primejdie  să  cadă  în  corn- 
petinţa  Regelui  Ferdmand  I  al  României...  dl  Rusu  e  grozav 
de  indignat.  N.  R.). 

Şi  acum,  cititorule,  dacă  nu-ţi  e  silă,  comentează  mai 
departe! 

* 

La  Galaţi  s’a  realizat,  de  câteva  luni,  un  gând  fericit: 
editarea  unei  reviste  creştine  pentru  familii. 

Temelia  societăţii  este  familia.  Deaceea  orice  strădanie 
pusă  In  slujba  îndrumării  sănătoase  a  vieţii  casnice  —  e  un 
efort  care  zideşte.  In  zilele  noastre  de  tot  mai  pronunţată  desa- 
gregare  a  acestei  instituţii,  o  luptă  organizată  şi  entuziastă 
pentru  îndrumare  spirituală  a  familiei  se  impune  de  adreptul. 
Scrisul  peste  tot  —  dar  mai  ales  o  revistă  bună  —  este  şi  aici 
un  mijloc  potrivit. 

Un  grup  de  preoţi  din  Galaţi,  în  frunte  cu  harnicul  diacon 
Al,  N.  Constantinescu  a  înţeles  porunca  vremii  şi  a  pornit  la 
lucru  scoţând,  aproape  de  un  an,  revista  <  Căminul ».  Redactată 
cu  îngrijire,  această  publicaţie  îi  îmbie  cititorului  bune  sfaturi 
inspirate  de  Evanghelia  Mântuitorului.  Literatura,  filosofia,  ca 
şi  faptul  divers  comentat  creştineşte  —  sunt  puse  în  slujba 
educaţiei  familiare. 

Opera  începută  cu  o  tinerească  şi  entuziastă  râvnă  trebue 
dusă  mai  departe.  Şi  —  dacă  ne-am  fngădui  un  sfat  —  acela 
ar  fi,  ca  revista  să  fie  Ilustrată  şi  cu  un  cuprins  cât  se  poate 
de  variat  Ilustraţia  e  un  minunat  mijloc  pedagogic.  Ea  ar  con¬ 
tribui  mult  la  cât  mai  larga  răspândire  a  «Căminului»  despre 
care  de  atâta  vreme  doriam  să  spunem  o  vorbă  bună  — 
recomandându  l  şi  cititorilor  noştri.  (Redacţia:  Palatul  episcopal, 
Galaţi). 

* 

Ziarele  anunţă  că  guvernul  otoman  a  hotărât  să  adopte 
calendarul  Gregorian.  Cunoscând  zelul  lui  Kemal  Paşa  de  a-şi 
europeniza  ţara  cât  mai  grabnic  şi  cât  mai  complet  —  hotă¬ 
rârea  guvernului  otoman  nu  ne  miră  de,  loc,  Ceeace  ar  trebui 
să  ne  mire  este  comentarul  cu  care  însoţeşte  acest  fapt  divers 
etern  ridicolul  şi  arţăgosul  monitor  blâjănesc,  «Unirea».  Căci 
iată  ce  ne  scrie  Leiborganul  1.  P.  S.  Mitropolit  Vasile:... 
«După  ce  Basarabia  nu  prea  vrea  să  se  supună  noului  calendar, 
patriarhul  s’ar  fi  exprimat  (1?)  că  nu  insistă  asupra  necesităţii 
menţinerii  noului  calendar  şi  că  s’ar  putea  găsi  mijlocul,  ca 
biserica  ortodoxă  română  să  revină  Ia  vechiul  stil. 

O  să  mai  vedem  şi  aceasta?!». 

Cu  alte  cuvinte  dl  Rusu  ar  vrea  să  zică:  Până  şi  Turcii 
ne  iau  înainte  cu  schimbarea  calendarului. 

Se  ştie  că  biserica  «unită  cu  Roma»  şi-a  schimbat  calen¬ 
darul  după  Biserica  ortodoxă. 

Prelaţii  papali  dela  Biaj  au  fost  siliţi  să  aştepte  hotărârea 
sf.  Sinod.  Dovadă  că  in  materie  de  viaţă  religioasă  poporală 
norodul  «unit»  nu  se  orientează  după  sfaturile  domnului  Rusu, 
nici  după  inspiraţiile  sfântului  scaun,  ci  după  sfatul  şi  porunca 
Vlădicilor  de  lege  românească. 

Dnii  dela  «Unirea»  ar  trebui  să  ştie  penibila  situaţie  în 
care  i  a  adus  reforma  calendarului  —  noi  i-am  mai  zugrăvit- o 
odată  prieteneşte  —  dar  când  eşti  învăţat  să  insulţi  fără  nici 

3* 


36 


REVISTA  TEOLOGICĂ 


un  scrupul  —  nici  chiar  în  propriu!  tău  interes  —  lucrurile 
ies  pe  dos. 

Redactorii  «Unirii»  în  special  au  acest  «pech». 

Mult  nămol  a  mai  lăsat  recenta  revărsare  a  Târnavelor  In 
călimara  dlui  A.  Rusul 

* 

Guvernul  ţării  e  pe  cale  de  a  semna  concordatul  cu  Va¬ 
ticanul.  Se  zice  că  «propunerile  României  fiind  acceptate  de 
Vatican»  (vă  place?)  d  lui  Pennescu  i  s’au  dat  depline  puteri 
să  semneze  concordatul.  Asta  chiar  înainte  de  a  se  vota  de 
către  parlamentul  ţării,  legea  cultelor. 

La  timpul  său  noi  ne-am  spus  părerea  asupra  concorda¬ 
telor  peste  tot  şi  asupra  concordatului  dintre  România  şi  Vatican 
în  specia!  N’avem  nimic  de  retractat  sau  deadăogat:  Un  con¬ 
cordat  împotriva  prevederilor  legii  cultelor  este...  anticonstitu¬ 
ţional;  un  concordat  îi  armonie  cu  legea  cultelor  e  de  prisos. 

In  orice  caz  statul  român  şi  Biserica  neamului  nu  poate 
decât  pierde  pe  urma  actului  ce  se  pregăteşte. 

* 

Din  cei  243  studenţi  din  România,  cari  beneficiază  de 
schimb  favorabil  în  Franţa,  numai  67  sunt  români,  iar  170 
evrei!  E  o  disproporţie  care  nu  strigă,  ci  urlă.  Şi  domnul 
Henri  Barbusse,  cel  mai  recent  «inspector  al  umanităţii»,  tot 
n’aude.  Pentru  el  România  e  o  ţară  absolutistă  în  care  mino¬ 
rităţile  sunt  oprimate  (pe  D-sa  îl  doare,  —  fireşet,  mai  ales  soartea 
fraţilor  săi  de  sânge  şi  de  concepţii  sociale...) 

—  Faţă  de  93:7,  67:170.  Aşa  ceva  nici  în  Rusia  roşie 
n’o  să  mai  găseşti,  domnule  Barbusse. 

Poate  guvernul  ţării  încă  ar  avea  ceva  de  spus...  Zău 
că  s’ar  cădea. 

